**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 26 Νοεμβρίου 2020, ημέρα Πέμπτη και ώρα 13.20΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων, υπό την Προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών: «Περιστολή του λαθρεμπορίου – Κύρωση του Πρωτοκόλλου για την εξάλειψη του παράνομου εμπορίου καπνού, διατάξεις περί κοινωφελών περιουσιών και σχολαζουσών κληρονομιών, διατάξεις για τα τέλη κυκλοφορίας και τα τέλη ταξινόμησης, κίνητρα για την προσέλκυση φορολογικών κατοίκων»

Στη συνεδρίαση παρέστησαν ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Γεώργιος Αμανατίδης, Γεώργιος Αμυράς, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Σοφία Βούλτεψη, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Κωνσταντίνος Κατσαφάδος, Συμεών (Σίμος) Κεδίκογλου, Σταύρος Κελέτσης, Κωνσταντίνος Κοντογεώργος, Σπυρίδων – Παναγιώτης (Σπήλιος) Λιβανός, Ζωή (Ζέττα) Μακρή, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Γεώργιος Στύλιος, Ιωάννης Τραγάκης, Λάζαρος Τσαβδαρίδης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Κυριακή Μάλαμα, Αθανάσιος (Σάκης) Παπαδόπουλος, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος (Αλέκος) Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Διαμάντω Μανωλάκου, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης, Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλησπέρα, κυρίες και κύριοι συνάδελφοι. Ξεκινάει η συνεδρίαση της Επιτροπής μας με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών: «Περιστολή του λαθρεμπορίου – Κύρωση του Πρωτοκόλλου για την εξάλειψη του παράνομου εμπορίου καπνού, διατάξεις περί κοινωφελών περιουσιών και σχολαζουσών κληρονομιών, διατάξεις για τα τέλη κυκλοφορίας και τα τέλη ταξινόμησης, κίνητρα για την προσέλκυση φορολογικών κατοίκων».

Θέλω να σας ενημερώσω για την οργάνωση της συζήτησης, για τις επόμενες συνεδριάσεις μας. Αύριο Παρασκευή, το πρωί, ώρα 10.00, θα έχουμε τη δεύτερη συνεδρίαση, όπου θα κληθούν οι φορείς. Στη 13.00 θα έχουμε την τρίτη συνεδρίαση, επί των άρθρων και την ερχόμενη Δευτέρα ώρα 12.00 θα έχουμε, στην Αίθουσα της Ολομέλειας, τη β΄ ανάγνωση. Παρακαλώ, κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του ΚΚΕ):** Ευχαριστώ. Θα ήθελα, αν είναι δυνατόν, επειδή οι μετακινήσεις στην επαρχία, για εμάς τους βουλευτές που δεν είμαστε από εδώ, είναι λίγο δύσκολο, αν γίνεται η β΄ ανάγνωση να πάει την Τρίτη και Δευτέρα. Γιατί οι πτήσεις είναι πλέον περιορισμένες και αν υπάρχει τέτοιο περιθώριο και δεν υπάρχει και πίεση χρόνου για τη συζήτηση του νομοσχεδίου, αν μπορείτε να κάνετε αυτή τη διευκόλυνση.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστώ για την παρέμβαση. Κοιτάξτε, ο προγραμματισμός της ερχόμενης εβδομάδας θα γίνει στη Διάσκεψη των Προέδρων σήμερα. Θα δούμε και τον προγραμματισμό που θα υπάρξει εκεί. Θα σας ενημερώσω επί αυτού. Σε πρώτη φάση είμαστε σε αυτά τα οποία είπαμε και για οτιδήποτε νεότερο θα σας ενημερώσω.

Θα παρακαλέσω, επίσης, τους Εισηγητές των κομμάτων να μας προτείνουν τους φορείς, τους οποίους θα έχουμε αύριο στην ακρόαση. Έχουμε ήδη πάρει από τον Εισηγητή της ΝΔ και από τον Εισηγητή του ΣΥΡΙΖΑ. Παρακαλώ, κ. Κεγκέρογλου.

 **ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής):** Έχω και εγώ δύο φορείς. Η Ομοσπονδία Τεχνικών Τελωνειακών και Πρατηριούχων.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ωραία, θα το δούμε.

Ξεκινάμε τη συζήτησή μας με τον Εισηγητή της Πλειοψηφίας, τον κ. Σάββα Αναστασιάδη, ο οποίος έχει λόγο για 12 λεπτά.

Κύριε Αναστασιάδη, παρακαλώ, ελάτε στο βήμα.

**ΣΑΒΒΑΣ ΑΝΑΣΤΑΣΙΑΔΗΣ (Εισηγητής της Πλειοψηφίας):** Ευχαριστώ, κ. Πρόεδρε.

Κύριε Πρόεδρε, κυρίες και κύριοι συνάδελφοι, κ. Υπουργέ, συζητούμε σήμερα το νομοσχέδιο του Υπουργείου Οικονομικών με θέμα «Περιστολή του λαθρεμπορίου – Κύρωση του Πρωτοκόλλου για την εξάλειψη του παράνομου εμπορίου καπνού, διατάξεις περί κοινωφελών περιουσιών και σχολαζουσών κληρονομιών, διατάξεις για τα τέλη κυκλοφορίας και τα τέλη ταξινόμησης, κίνητρα για την προσέλκυση φορολογικών κατοίκων».

Το λαθρεμπόριο καυσίμων και τσιγάρων και ποτών αποτελεί ένα σημαντικό κοινωνικό και οικονομικό πρόβλημα για τη χώρα μας και για όλη την παγκόσμια κοινότητα. Γενικά, με τον όρο «λαθρεμπόριο» χαρακτηρίζεται οποιασδήποτε μορφής εμπόριο κατά παράβαση της κείμενης νομοθεσίας με απώτερο σκοπό την αποφυγή πληρωμής δασμών. Στην πράξη αποτελεί εξαπάτηση των αρχών ενός κράτους κατά την εισαγωγή, εξαγωγή ή διάθεση των προϊόντων. Αποτελεί, διαχρονικά, έναν από τους σημαντικότερους παράγοντες στέρησης του Δημοσίου από έσοδα, τόσο από άμεσα, δηλαδή, από τους διαφυγόντες δασμούς και φόρους, όσο και από έμμεσα, δηλαδή, από τον αντίκτυπο που έχει στην πραγματική οικονομία της χώρας η διοχέτευση των λαθραίων προϊόντων στην αγορά.

Επίσης, συνδέεται με κινδύνους για τη δημόσια υγεία λόγω της διάθεσης στην κατανάλωση προϊόντων αμφιβόλου ποιότητας, ενώ δημιουργεί αθέμιτο ανταγωνισμό για τις επιχειρήσεις που δραστηριοποιούνται νομίμως στις σχετικές αγορές.

Σύμφωνα με το Σύνδεσμο Εταιρειών Εμπορίας Πετρελαιοειδών, τον ΣΕΕΠΕ, τα ετήσια διαφυγόντα έσοδα από το λαθρεμπόριο καυσίμων ανέρχονται στο ποσό των 200.000.000 €. Οι αντίστοιχες απώλειες εσόδων κάθε χρόνο για το Ελληνικό Δημόσιο από το λαθρεμπόριο καπνικών προϊόντων ανέρχονται περίπου σε 600.000.000 €, ενώ η λαθραία διακίνηση αλκοολούχων στερεί από τη χώρα μας έσοδα περίπου 400.000.000 € το χρόνο.

Θέλω, να επισημάνω εδώ ότι πιστεύω, πως κανείς δε μπορεί, να υπολογίσει την απώλεια εσόδων από το λαθρεμπόριο και κανείς δε μπορεί, να εντοπίσει τις πηγές, όπου γίνεται το λαθρεμπόριο, γιατί αν μπορούσε, να τις εντοπίσει, θα το είχε πατάξει κιόλας. Άρα οι αριθμοί που ακούμε από τις αντίστοιχες εταιρίες ή συνδικαλιστικά όργανα, πιστεύω ότι έχουν μία προσέγγιση, αλλά δεν ανταποκρίνεται στην πραγματικότητα.

Πέρα από το γεγονός ότι από το λαθρεμπόριο οι απώλειες για τα έσοδα του Κράτους είναι τεράστιες, έχουμε παράλληλα και απώλεια χιλιάδων θέσεων εργασίας. Παρότι κατά καιρούς έχουν ληφθεί μέτρα από την Πολιτεία για την πάταξη του λαθρεμπορίου, το λαθρεμπόριο, δυστυχώς, συνεχίζεται.

Αυτό οφείλεται στην αδυναμία των ελεγκτικών αρχών εξαιτίας της έλλειψης μέσων και ανθρώπινου δυναμικού, αλλά και εκσυγχρονισμού των ψηφιακών δυνατοτήτων τους και στο ότι συνήθως τα κυκλώματα και οι λαθρέμποροι κινούνται ένα βήμα πιο μπροστά από τις οργανωμένες πολιτείες και τα κράτη. Είναι καλό να σημειωθεί και να γνωρίζουμε πως η δύναμη της κατ’ εξοχήν διωκτικής υπηρεσίας του λαθρεμπορίου, της Τελωνειακής Υπηρεσίας, αριθμούσε το 2009, 3180 άτομα, ενώ σήμερα η δύναμή της είναι μειωμένη κατά περίπου 1.000 άτομα, ενώ ελλιπής παραμένει και ο εξοπλισμός, όχι μόνο της τελωνειακής, αλλά και άλλων διοικητικών υπηρεσιών, κυρίως στα συνοριακά τελωνεία. Παρόλα αυτά, ο ζήλος και η επιμονή των υπαλλήλων της Τελωνειακής Υπηρεσίας, αλλά και άλλων διωκτικών υπηρεσιών, οδηγεί συχνά σε σημαντικές επιτυχίες εντοπισμού της πάταξης του λαθρεμπορίου σε όλη τη χώρα. Πρέπει να πούμε εδώ, ότι και οι συνέπειες του Brexit που είναι μεγάλες και συζητήσαμε σε προηγούμενο νομοσχέδιο εδώ κύριε Υπουργέ, θα επιβαρύνουν ακόμη περισσότερο την Τελωνειακή Υπηρεσία. Άρα, πρέπει το θέμα αυτό να το δούμε.

Οι βασικές μέθοδοι δράσης των κυκλωμάτων του λαθρεμπορίου είναι γνωστές κατά βάση. Γι’ αυτό είναι επιτακτική η ανάγκη για παρεμβάσεις και βελτιώσεις στο ισχύον νομοθετικό πλαίσιο, προκειμένου να περιοριστούν οι δράσεις και σταδιακά να παταχθεί και να μειώσει όσο είναι δυνατόν το λαθρεμπόριο.

Η πάταξη του λαθρεμπορίου είναι ένα ζήτημα με παγκόσμιες διαστάσεις και οι διεθνείς συνεργασίες, η ανταλλαγή πληροφοριών και η επεξεργασία πληροφοριών, αλλά και τεχνογνωσίας, νομίζω, ότι είναι ένα ισχυρό όπλο απέναντι στην καταπολέμηση του λαθρεμπορίου. Τα κύρια σημεία της συζήτησης πάντα γι’ αυτό περιστρέφονται γύρω από τον καλύτερο συντονισμό των διωκτικών αρχών, με χρήση της τεχνολογίας, αξιοποίηση των σχετικών πληροφοριών, καθώς και την αντιμετώπιση που πρέπει να έχουν οι παραβάτες, οι λαθρέμποροι από το κράτος και τη δικαιοσύνη.

Έτσι λοιπόν, με το σημερινό νομοσχέδιο που συζητάμε, στο Ά μέρος πραγματοποιεί σημαντικές παρεμβάσεις στο ισχύον νομοθετικό πλαίσιο για την ενδυνάμωση του επιχειρησιακού συντονισμού των συναρμόδιων υπηρεσιών καθώς και τον εφοδιασμό τους με νέα σύγχρονα εργαλεία προς ενίσχυση της αποτελεσματικότητας τους. Παράλληλα, εισάγει μία δέσμη νέων μέτρων και αυστηρών κυρώσεων για τους παραβάτες.

Ειδικότερα. Οι αρμοδιότητες για τον έλεγχο του λαθρεμπορίου σήμερα, κατανέμονται σε πλήθος αρχών και υπηρεσιών με διαφορετική οργάνωση και λειτουργία. Γι’ αυτό υπήρχε και υπάρχει άμεση ανάγκη για συντονισμό των υπηρεσιών και των εθνικών ελεγκτικών αρχών που εμπλέκονται στη δίωξη του λαθρεμπορίου. Έτσι αναβαθμίζεται το υφιστάμενο Συντονιστικό Επιχειρησιακό Κέντρο (Σ.Ε.Κ) για την καταπολέμηση του λαθρεμπορίου προϊόντων ειδικού φόρου κατανάλωσης, επεκτείνοντας τις αρμοδιότητες του και σε προϊόντα φόρου κατανάλωσης όπως ο καφές και τα καπνικά, ενώ τίθεται όλη αυτή η δομή κάτω από την εποπτεία διυπουργικής επιτροπής με επικεφαλής πάντα τον Υπουργό των Οικονομικών.

Δεύτερον. Θεσπίζονται ηλεκτρονικά συστήματα παρακολούθησης της εφοδιαστικής αλυσίδας των αλκοολούχων ποτών. Προβλέπεται η δημιουργία ηλεκτρονικού μητρώου στο οποίο θα καταχωρούνται και θα τηρούνται τα στοιχεία των προσώπων τα οποία στο πλαίσιο της επαγγελματικής τους δραστηριότητας, παράγουν, μεταποιούν, παραλαμβάνουν από το εξωτερικό, αλκοολούχα ποτά ή διενεργούν χονδρικές πωλήσεις των εν λόγω προϊόντων.

Ως πρόσθετο μέτρο για την υποβοήθηση του έργου των τελωνειακών αρχών καθιερώνεται ηλεκτρονικό σύστημα ταυτοποίησης αλκοολούχων ποτών, το Lot Number, στο οποίο καταχωρούνται στοιχεία σχετικά με την παραγωγή, τις παραλαβές από το εξωτερικό, τη μεταποίηση, τις χονδρικές πωλήσεις αλκοολούχων ποτών. Δηλαδή αν στην αγορά γίνει έλεγχος ενός προϊόντος, αλκοολούχο ποτό, αμέσως ο Ελεγκτής θα γνωρίζει από ποιανού εμπόρου παρτίδα είναι αυτό το προϊόν.

Τρίτον, δημιουργείται νέο ηλεκτρονικό μητρώο για την απογραφή των δεξαμενών αποθήκευσης και διακίνησης καυσίμων στο οποίο καταγράφονται υποχρεωτικά τόσο οι σταθερές όσο και οι κινητές δεξαμενές αποθήκευσης και διακίνησης ενεργειακών προϊόντων, τα βυτιοφόρα και τα σλέπια.

Παράλληλα, αυστηροποιούνται τα διοικητικά μέτρα που λαμβάνονται σε περίπτωση νοθείας καυσίμων. Συγκεκριμένα θα επιβάλλεται το μέτρο της προσωρινής σφράγισης πρατηρίων καυσίμων και λοιπών εγκαταστάσεων και της δημοσιοποίησης των στοιχείων της επιχείρησης στον διαδικτυακό τόπο της Ανεξάρτητης Αρχής Δημοσίων Εσόδων.

Τέταρτον, το νέο νομοσχέδιο ικανοποιεί το αίτημα της αγοράς για ένταξη και του υγραερίου στην υποχρέωση εγκατάστασης συστημάτων εισροών-εκροών, καθώς παρατηρείται διόγκωση της παραβατικότητας στην διακίνηση καυσίμου, λόγω της μεγάλης διαφοράς Ειδικού Φόρου Κατανάλωσης μεταξύ του υγραερίου κίνησης και βιομηχανικής χρήσης.

Θεσπίζεται ένα ολοκληρωμένο σύστημα παρακολούθησης και ελέγχου των υγραερίων με την επέκταση του συστήματος εισροών-εκροών σε όλες τις εγκαταστάσεις αποθήκευσης τους, ενώ θεσπίζεται και η χρήση μοριακού συστήματος ιχνηθέτησης και στα εν λόγω προϊόντα.

 Πέμπτον, εισάγονται αυστηρές χρηματικές κυρώσεις για παραβάσεις των υποχρεώσεων περί εγκατάστασης ηλεκτρονικού συστήματος γεωγραφικού εντοπισμού, τα γνωστά GPS, σε βυτιοφόρα οχήματα και πλωτά εφοδιαστικά μέσα.

Το νομοσχέδιο ορίζει ρητά ότι δεν επιτρέπεται η διακίνηση πετρελαιοειδών με μεταφορικά μέσα βυτιοφόρα, φορτηγά, Ι.Χ. ή Δημοσίας Χρήσεως ή πλωτά εφοδιαστικά μέσα ,όπως δεξαμενόπλοια και σλέπια, ιδιόκτητα ή μισθωμένα, τα οποία δεν θα φέρουν σε εμφανές σημείο το εμπορικό σήμα του κατόχου άδειας και το ηλεκτρονικό σύστημα γεωγραφικού εντοπισμού.

 Για τους παραβάτες προβλέπει αυστηρά διοικητικά πρόστιμα μέχρι και προσωρινή αφαίρεση άδειας κυκλοφορίας βυτιοφόρου οχήματος ή της άδειας λειτουργίας του πλωτού εφοδιαστικού μέσου για χρονικό διάστημα από ένα μήνα έως ένα έτος.

Έκτον στον τομέα των καπνικών προϊόντων προβλέπονται πέραν των υφιστάμενων και άλλες χρήσιμες δραστηριότητες που ασκούνται κατόπιν αδειοδότησης στο πλαίσιο της εφοδιαστικής αλυσίδας των εν λόγω προϊόντων. Προστίθεται στη σχετική διάταξη του Εθνικού Τελωνειακού Κώδικα νέες άδειες που αφορούν τη μεταποίηση, διαμεσολάβηση, κατοχή και χονδρική και εμπορία καπνού και τσιγαρόχαρτου, καθώς και του σχετικού εξοπλισμού παραγωγής. Κατ’ αναλογία συμπεριλαμβάνονται στον εφοδιασμό της εφοδιαστικής αλυσίδας, όλες αυτές οι νέες αδειοδοτήσεις και ρυθμίσεις.

Έβδομον. Προβλέπεται η διασύνδεση και διαλειτουργικότητα του Εθνικού Ενιαίου Κέντρου Μητρώου Εφοδιαστικής Αλυσίδας καπνού και βιομηχανοποιημένων καπνών με πληροφοριακό σύστημα, το Μητρώο Ιχνηλασιμότητας Καπνικών Προϊόντων, ενώ βελτιώνεται το θεσμικό πλαίσιο όσον αφορά στα μέτρα δέουσας επιμέλειας των εταιρειών καπνού.

Επέρχονται αλλαγές στον Εθνικό Τελωνειακό Κώδικα στο ν. 2960/2001 ως προς την επιβολή χρηματικών κυρώσεων για συγκεκριμένες τελωνειακές παραβάσεις, καθώς και αυστηροποίηση του πλαισίου των προβλεπόμενων ποινών φυλάκισης και κάθειρξης για το αδίκημα της λαθρεμπορίας.

 Στόχος της Κυβέρνησης είναι με τις παραπάνω ρυθμίσεις να βελτιωθεί η εποπτεία της αγοράς αλκοολούχων καυσίμων και καπνικών προϊόντων, να προαχθεί το υγιές εμπόριο, να αποτραπεί η στρέβλωση του ανταγωνισμού, να προστατευθεί η δημόσια υγεία και να βελτιωθούν τα δημόσια έσοδα.

Το δεύτερο μέρος του σχεδίου νόμου έρχεται να κυρώσει το διεθνές πρωτόκολλο του Παγκόσμιου Οργανισμού Υγείας για την εξάλειψη του παράνομου εμπορίου προϊόντων καπνού, ένα πρωτόκολλο που είναι υπογεγραμμένο από 54 χώρες και την Ευρωπαϊκή Ένωση. Σκοπός του είναι η συνεργασία και η ανταλλαγή τεχνογνωσίας για τον έλεγχο και τον εντοπισμό του παράνομου εμπορίου καπνικών προϊόντων και την περιστολή της λαθρεμπορίας.

 Τα συμβαλλόμενα μέρη συμφώνησαν την έγκριση και εφαρμογή αποτελεσματικών μέτρων για τον έλεγχο ή τη ρύθμιση της αλυσίδας εφοδιασμού εμπορευμάτων που καλύπτονται από το υπό κύρωση πρωτόκολλο.

Επίσης, τη λήψη των απαραίτητων μέτρων, προκειμένου να καταστούν οι αρμόδιες εθνικές αρχές και οι υπηρεσίες περισσότερο αποτελεσματικές, τη στενή συνεργασία μεταξύ τους και με τους σχετικούς περιφερειακούς και διεθνείς διακυβερνητικούς οργανισμούς, προκειμένου να εφαρμοστεί αποτελεσματικά το υπό κύρωση πρωτόκολλο, τόσο σε εθνικό, όσο και σε διεθνές επίπεδο.

Επίσης, τα συμβαλλόμενα μέρη συμφώνησαν, ότι με την τήρηση των υποχρεώσεων που απορρέουν από το προς κύρωση πρωτόκολλο, διασφαλίζεται η μεγαλύτερη διαφάνεια, όσον αφορά σε κάθε ενδεχόμενη αλληλεπίδραση με την καπνοβιομηχανία.

Με το δεύτερο κεφάλαιο του μέρους γ΄, προσαρμόζονται οι υφιστάμενες διατάξεις υπολογισμού των τελών κυκλοφορίας επιβατικών οχημάτων, ενόψει εφαρμογής - σε όλη την ευρωπαϊκή ένωση - της νέας μεθόδου υπολογισμού ρύπων διοξειδίου του άνθρακα, για τον προσδιορισμό των αναλογούντων τελών κυκλοφορίας, ώστε να μην υπάρξει σχετική επιβάρυνση στα τέλη κυκλοφορίας των Ι.Χ. επιβατικών αυτοκινήτων που ήδη κυκλοφορούν, αλλά και όσων θα κυκλοφορήσουν από την 1/1/2021.

Παράλληλα, στο κεφάλαιο αυτό, εισάγεται ρύθμιση η οποία θα καλύπτει το υφιστάμενο νομοθετικό κενό ως προς τον υπολογισμό του τέλους ταξινόμησης των υβριδικών επιβατικών οχημάτων και καθορίζεται ποια τιμή της εκπεμπόμενης μάζας διοξειδίου του άνθρακα (CO2) επιλέγεται μεταξύ διαφορετικών τιμών για τη διαφοροποίηση των συντελεστών του τέλους ταξινόμησης.

Τέλος, για την κυβέρνηση αποτελεί προτεραιότητα η προσέλκυση επενδυτών και επενδύσεων, για να γίνει η Ελλάδα χώρα όπου θα εγκατασταθούν πρόσωπα και εταιρείες.

Με το άρθρο 40 του Σχεδίου Νόμου, γίνεται μία προσπάθεια προσέλκυσης αλλοδαπών φυσικών προσώπων, προκειμένου να μεταφέρουν τη φορολογική τους κατοικία στην Ελλάδα. Ο φορολογούμενος φυσικό πρόσωπο, ο οποίος μεταφέρει τη φορολογική του κατοικία στην Ελλάδα, υπάγεται σε μειωμένη φορολόγηση για τα εισοδήματα από μισθωτή εργασία, που αποκτά ή από επιχειρηματική εργασία, που αποκτά στην ημεδαπή, εφόσον σωρευτικά δεν είναι φορολογικός κάτοικος Ελλάδος τα τελευταία επτά από τα οκτώ χρόνια πριν εγκατασταθεί στην Ελλάδα, μεταφέρει τη φορολογική του κατοικία, από κράτος μέλος της ευρωπαϊκής ένωσης ή από κράτος στο οποίο είναι σε ισχύ η συμφωνία διοικητικής συνεργασίας στον τομέα της φορολογίας με την Ελλάδα, παρέχει υπηρεσίες στην Ελλάδα, στο πλαίσιο εργασιακής σχέσης, με την έννοια της παραγράφου 2 του άρθρου 12, που ασκείται είτε σε ημεδαπό νομικό πρόσωπο ή νομική οντότητα, είτε σε μόνιμη εγκατάσταση αλλοδαπής επιχείρησης στην Ελλάδα και δηλώνει ότι θα παραμείνει στην Ελλάδα τουλάχιστον για μία διετία.

Σημειώνεται, ότι η κυβέρνηση εφαρμόζει, ήδη, το θεσμό του διαμένοντος μη κατοίκου για την προσέλκυση αλλοδαπών φορολογικών κατοίκων, οι οποίοι ασκούν επιχειρηματική δραστηριότητα στην Ελλάδα, επωφελούμενοι από τον εναλλακτικό τρόπο φορολόγησης, καθώς και για την εναλλακτική φορολόγηση εισοδήματος σε συνταξιούχους του εξωτερικού, οι οποίοι μεταφέρουν τη φορολογική τους κατοικία στην Ελλάδα. Τώρα το μέτρο επεκτείνεται και σε άλλα πρόσωπα και επιχειρήσεις.

Τέλος, ρυθμίζονται ζητήματα κοινωφελών περιουσιών ιδρυμάτων, σχολαζουσών κληρονομιών και λοιπά, όπως κυρίως ζητήματα που αφορούν σε όργανα διοίκησης και εκκαθάρισης αυτών, τις εμπορικές επαγγελματικές μισθώσεις ακινήτων ιδιοκτησίας τους και τη δημοσίευση των οικονομικών τους στοιχείων.

Κυρίες και κύριοι συνάδελφοι, το Σχέδιο Νόμου που συζητάμε και επεξεργαζόμαστε σήμερα στην επιτροπή, αποτελεί μια σημαντική κυβερνητική πρωτοβουλία μεταρρύθμισης και εκσυγχρονισμού του κράτους, με οικονομικές και κοινωνικές διαστάσεις, γι’ αυτό και το υπερψηφίζουμε και καλούμε και τα άλλα κόμματα να κάνουν το ίδιο. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κύριος Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του ΚΙΝΗΜΑΤΟΣ ΑΛΛΑΓΗΣ)**: Κύριε Πρόεδρε, κυρίες και κύριοι συνάδελφοι, έρχεται άλλο ένα νομοσχέδιο για την πάταξη του λαθρεμπορίου και αυτήν τη φορά διακρίνεται από την απαισιοδοξία των εισηγητών του και εξηγούμαι. Προβλέπει ο Προϋπολογισμός που συζητούμε αυτές τις μέρες για το 2021, 15 εκατομμύρια έσοδα από την πάταξη του λαθρεμπορίου. Το 2020 προβλέπονταν 14 και πρωτύτερα από τους προϋπολογισμούς της προηγούμενης Κυβέρνησης, επίσης 14. Με τα στοιχεία του Σεπτεμβρίου εισπράχθηκαν 14,5. Για ποια αποτελεσματικότητα, λοιπόν, του νομοσχεδίου αυτού μιλάτε;

Όλες οι Κυβερνήσεις έχουν την καταπολέμηση του λαθρεμπόριού καυσίμων, αλκοολούχων ποτών, καπνικών και λοιπών προϊόντων, ως διακηρυγμένο στόχο τους, όλες χωρίς καμία εξαίρεση. Όμως αυτό που πρέπει να δούμε είναι τι γίνεται στην πράξη και στην πράξη υπάρχουν τεράστια ελλείμματα και πρέπει επιτέλους να δώσουμε μια απάντηση σε αυτό που ο κόσμος ρωτάει. Δεν θέλουν ή δεν μπορούν; Στο «δεν θέλουν» δύσκολα μπορείς να βρεις μια πολιτική δύναμη που να πεις ότι δεν θέλει, χωρίς να βάζω και το χέρι μου στο Ευαγγέλιο για τα πρόσωπα που υλοποιούν τις πολιτικές.

Πρέπει, όμως, να δούμε πώς το νομικό πλαίσιο, που μπορούμε να πούμε ότι σε μεγάλο βαθμό και αυτό που έχει μέχρι τώρα θεσμοθετηθεί, είναι επαρκές, δεν υλοποιείται. Δεν αρκεί η νομοθέτηση, ούτε καν ο εκσυγχρονισμός του θεσμικού πλαισίου, γιατί οι εξελίξεις το επιβάλλουν και γιατί, όπως και το γενικότερο έγκλημα, το έγκλημα στο λαθρεμπόριο προπορεύεται του νομού και οι εγκληματικές οργανώσεις προπορεύονται των δημόσιων υπηρεσιών και των ελεγκτικών οργάνων.

Θα πρέπει να πω ότι εμείς ξεκινήσαμε, εδώ και πολλά χρόνια και ως Κυβέρνηση το ΠΑΣΟΚ και θέσπισε σοβαρούς νόμους για την πάταξη του λαθρεμπορίου, καταρχήν, το σύστημα εισροών - εκροών. Πρέπει να πούμε ότι στην αλυσίδα διυλιστήριο - εταιρείες - εταιρείες μεταφοράς - πρατήρια - καταναλωτής, αυτό το οποίο έχει λειτουργήσει απόλυτα, σε σχέση με το νομοθετικό πλαίσιο, είναι το σύστημα εισροών - εκροών στα πρατήρια. Έχει εφαρμοστεί καθολικά πλέον. Υπάρχουν ζητήματα και εκεί και θα τα πω παρακάτω, αλλά όσον αφορά τη μεταφορά, τα GPS στα βυτιοφόρα και όλα τα συστήματα, πλωτά μέσα και τα λοιπά, εφαρμόζεται; Ερώτημα. Υπάρχει τεράστιο κενό.

Υπάρχουν υπουργικές αποφάσεις που έχουν εκδοθεί και ΚΥΑ και υπάρχουν κι άλλες που δεν έχουν εκδοθεί και υπάρχουν και παλινδρομήσεις. Μου φάνηκε πολύ παράξενο το 2016 – το θυμήθηκα μελετώντας αυτό το νομοσχέδιο – όταν η Κυβέρνηση τότε είχε εξαιρέσει από την υποχρέωση τοποθέτησης GPS τα βυτιοφόρα που μεταφέρουν βιοντίζελ. Λέω, γιατί; Έχει να φοβηθεί τίποτα αυτός που μεταφέρει βιοντίζελ; Μου είπαν, λοιπόν, κάποιοι ότι, ξέρεις κάτι, υπό το πρόσχημα του βιοντίζελ θα υπάρξει άλλη μεταφορά. Λέω, ενδεχομένως.

Ήρθε η ίδια Κυβέρνηση το 2018 και το άλλαξε, το τροποποίησε, που σημαίνει ότι αναγνώρισε το λάθος της. Βέβαια, δεν υπάρχει συνολική εφαρμογή για να πούμε ότι εκείνο ήταν το πρόβλημα μόνο, διότι δεν υπάρχει συνολική εφαρμογή τώρα. Πρέπει, λοιπόν, να δούμε την εφαρμογή των νόμων και, βεβαίως, τον εκσυγχρονισμό, ούτως ώστε να κλείνουν παράθυρα και να υπάρχει η ανάλογη πρόβλεψη.

Εμείς είμαστε θετικοί στις περισσότερες των διατάξεων και, βέβαια, λέμε ότι χρειάζεται περισσότερο ενίσχυση, προκειμένου να μπορέσουν να κάνουν και οι υπηρεσίες τη δουλειά τους.

Σημειώνουμε, ότι η ΠΟΠΕΚ και πιστεύω και άλλοι φορείς, έχουν καταθέσει αξιόλογες προτάσεις και πραγματικά πρέπει να το δούμε. Να δούμε, δηλαδή, πρώτα απ’ όλα, για το πρατήριο που έχει μείνει, η παράβαση πλέον του θεσμικού πλαισίου, ως προς την ποιότητα, άρα, νόθευση του καυσίμου και ως προς την ποσότητα, κλοπή με ηλεκτρονικά χακαρίσματα και ιστορίες. Ποιες είναι οι ποινές που επιβάλλονται; Πρέπει να πούμε, ότι εδώ χρειάζεται, καταρχήν, εξορθολογισμός των ποινών. Δεν μπορεί να είναι 5.000 ευρώ για τη τυπική παράλειψη σε ένα ταμπελάκι και να είναι και 5.000 ευρώ για μια ουσιαστική δόλια πράξη. Δεν γίνεται. Θα πρέπει να πούμε, ότι το πρατήριο το οποίο συλλαμβάνεται να νοθεύει, ή να κλέβει στη ποσότητα, όχι απλό πρόστιμο, όχι απλώς σφράγισμα, ούτε καν τις 90 μέρες που λέει το νομοσχέδιο, τουλάχιστον έξι μήνες, αλλά όχι κλείσιμο της εταιρείας, σφράγισμα των εγκαταστάσεων, ενημέρωση όλων των συναρμόδιων υπηρεσιών, να μη δίνουν αδειοδότηση στις ίδιες εγκαταστάσεις σε άλλο ΑΦΜ. Αυτό συμβαίνει σήμερα. Κλείνει ένα πρατήριο, αλλά κλείνει στο όνομα τάδε Α και πάει αυτός στην υπηρεσία την Β, η οποία δεν έχει ενημερωθεί, αλλά είναι αρμόδια για την αδειοδότηση και παίρνει άδεια στο όνομα Β, που δεν έχει κώλυμα. Άρα, λοιπόν, σφράγισμα των εγκαταστάσεων και γιατί όχι, μία τεράστια ταμπέλα 8 επί 3, που να λέει, έκλεισε λόγω λαθρεμπορίου. Όταν υπάρχει δόλια κλοπή και αποδεικνύεται αυτή, είναι δυνατόν να υπάρχει ελαστικότητα; Καμία και σε τίποτα. Επομένως, ναι στη βελτίωση του νομικού πλαισίου, απαίτηση από εμάς, ολοκλήρωση όλων όσων προβλέπονται από το ήδη υφιστάμενο θεσμικό πλαίσιο για τη τοποθέτηση των ελεγκτικών μηχανισμών, GPS κ.λπ. και βεβαίως, ενίσχυση και των αρμοδιοτήτων που έχουν να κάνουν με τις αντίστοιχες υπηρεσίες.

Προηγουμένως που αναφέρθηκα στα πρόστιμα και στα 14,5 εκατομμύρια, παρέλειψα να πω, ότι σύμφωνα με την έκθεση της ΑΑΔΕ, είναι 10.749 καταλογισθείσες πράξεις λαθρεμπορίας, ύψους 249 εκατομμυρίων και εισπράχθηκαν, όπως σας είπα, μόλις 14,5. Αξίζει το κόπο να τα συγκρίνουμε αυτά τα στοιχεία, με το σύνολο των εισπράξεων από τους αντίστοιχους φόρους που αφορούν, γιατί υπάρχει ο ειδικός φόρος στα καύσιμα 4 δισ., ο ειδικός φόρος στα καπνικά προϊόντα 2 δισ. και περίπου 0,5 δισ. ο ειδικός φόρος στα αλκοολούχα ποτά, ως ποσοστό των αντίστοιχων φόρων. Ελάχιστα, ενώ το πρόβλημα, προφανώς, είναι μεγαλύτερο. Να έχουμε μία υποχρεωτική κατάταξη, αν θέλετε, ποιοτική κυρίως, για το είδος των παραβάσεων. Όπως σας είπα, άλλη η παράβαση η τυπική της μη αναγραφής, παραδείγματος χάριν, της λιανικής τιμής πώλησης και άλλο η δόλια νόθευση. Τελείως διαφορετικό. Άλλο το ένα, άλλο το άλλο. Και αναφέρθηκα μόνο στα πρατήρια. Δεν αναφέρθηκα στο άλλο σύστημα διακίνησης, το οποίο, ακόμα, πιστεύω, ότι δεν το έχουμε ακουμπήσει στην ουσία, παρά μόνο νομοθετικά.

 Επειδή δεν διαφωνούμε που προστίθενται αρμοδιότητες, αυξάνονται οι αρμοδιότητες στο συντονιστικό επιχειρησιακό κέντρο και τα προϊόντα που υπόκεινται σε φόρο κατανάλωσης, δηλαδή, καφέ, υγρά αναπλήρωσης ηλεκτρονικού τσιγάρου, ηλεκτρικών θερμαινόμενων προϊόντων καπνού, εκτός από τα προϊόντα που πωλούνται σε ειδικό φόρο κατανάλωσης, δεν διαφωνούμε με αυτό, αλλά ρωτάμε, πώς ενισχύονται στην πράξη οι έξι υπηρεσίες, Τελωνεία, ΣΔΟΕ, Αστυνομία, Υπουργείο Ανάπτυξης, Εθνική Αρχή Διαφάνειας και Γενική Γραμματεία Εμπορίου και Προστασίας Καταναλωτή, που συμμετέχουν στο συντονιστικό επιχειρησιακό κέντρο.

Δεν διαφωνούμε με αυτό. Αλλά, ρωτάμε πως ενισχύονται, στην πράξη, οι έξι υπηρεσίες –τελωνεία, ΣΔΟΕ, αστυνομία, Υπουργείο Ανάπτυξης, Εθνική Αρχή Διαφάνειας και Γενική Γραμματεία Εμπορίου και Προστασίας Καταναλωτή - που συμμετέχουν στο Συντονιστικό Επιχειρησιακό Κέντρο.

Δεν διαφωνούμε ούτε με το Ηλεκτρονικό Μητρώο Επιτηδευματιών Αλκοολούχων, ούτε με την παρακολούθηση της αλυσίδας, σε καμία περίπτωση. Ούτε με το Μητρώο δεξαμενών ενεργειακών προϊόντων.

Απλώς, στα αλκοολούχα, επειδή υπάρχουν ορισμένες αμφιβολίες από κάποιους φορείς, όπως είδα στη διαβούλευση, να αλλάξει πιθανόν η διατύπωση. Και, σε κάθε περίπτωση, να προστεθεί διάταξη ότι αφορά τα πάντα, είτε εγχώρια, είτε εισαγόμενα, είτε διακινούνται με τον ένα ή τον άλλο τρόπο. Διότι, κάπου υπήρξε η ασάφεια ότι αφορά μόνο τα εισαγόμενα.

Δεν φτάνουν τα Μητρώα. Οι λαθρέμποροι δεν γράφονται καταρχήν στα Μητρώα, αλλά και αν γράφονται, βρίσκουν τρόπους να τα παρακάμπτουν νομότυπα. Αν πρέπει να γράφονται.

Δεν διαφωνούμε με καμία πρόβλεψη, είτε αυτή είναι διοικητική ποινή ή τη σφράγιση των εγκαταστάσεων. Με την παρατήρηση, όμως, που είπα και τη συμπλήρωσε ότι δεν αρκούν ούτε οι 90 μέρες, ούτε να είναι μόνο για την επιχείρηση, αλλά να είναι για τις εγκαταστάσεις. Ούτε, βέβαια, σε καμία περίπτωση, με άλλες πράξεις.

Απαιτούμε την εφαρμογή του ολοκληρωμένου συστήματος εισροών-εκροών και στις φορολογικές και τελωνειακές αποθήκες του υγραερίου. Και μια και λέω για υγραέριο, υπάρχει πρόταση που πρέπει να την εξετάσουμε. Δεν λέω ότι είμαστε ώριμοι, σήμερα, αλλά να μπει στο τραπέζι, για να εξεταστεί από την Κυβέρνηση και να το σκεφτούμε όλοι.

Όπως γνωρίζετε, περάσαμε στην κατάργηση του χαμηλότερου συντελεστή στο πετρέλαιο θέρμανσης, για την αντιμετώπιση του λαθρεμπορίου που γινόταν από αυτό. Και μεταβάλαμε το σύστημα, με επιδότηση των ανθρώπων που κάνουν χρήση του πετρελαίου θέρμανσης και ιδιαίτερα των πλέον αδύναμων. Δεν ξέρω εάν μπορεί να εφαρμοστεί κάτι ανάλογο στο θέμα του υγραερίου. Δηλαδή, να εξορθολογιστεί η διαφορά και να υπάρχει επιδότηση και ενίσχυση των ανθρώπων που το χρησιμοποιούν. Το λέω μόνο ως αντικείμενο. Δεν είμαι και εγώ σε θέση, σήμερα, να πω αν μπορεί να γίνει και με ποιο τρόπο.

Ολοκληρώνοντας. Πραγματικά πρέπει να δούμε κάποια ζητήματα και στα φορολογικά.

Πριν να μπω, όμως, στα φορολογικά, να πω ότι η αντιμετώπιση του λαθρεμπορίου -πρέπει να το διακηρύξουμε- δεν είναι θέμα διοικητικής δουλειάς, διεκπεραιωτική δουλειά. Είναι θέμα κατανόησης, καταρχήν, της αγοράς. Και δεύτερο, ισχυρής πολιτικής βούλησης για να διαπεράσει αυτή η ισχυρή πολιτική βούληση και τα κυκλώματα που λειτουργούν από κάτω. Διότι, όπως σας είπα, λίγοι θα αμφισβητήσουν, εν τέλει, όταν τους παραθέσουμε τις διακηρύξεις, ότι κάποια πολιτική δύναμη ή κάποια κυβέρνηση δεν ήθελε. Στο «δεν μπορούσε» είναι. Και στο «δεν μπορούσε» έχει να κάνει και σε αυτό η ισχυρή πολιτική βούληση.

Να πω, λοιπόν, για τα φορολογικά, την άλλη αντινομία. Ενώ έχουν θεσπιστεί, παραδείγματος χάριν, για τη μεταφορά φορολογικής έδρας από το εξωτερικό, ευνοϊκά μέτρα, ενώ έχουμε ψηφίσει το νόμο 4646 του 2019, στο άρθρο 2 προβλέπεται ότι όταν μεταφέρει τη φορολογική έδρα στην Ελλάδα, καταβάλλει κατ’ αποκοπή ποσό 100.000 ευρώ, ανεξάρτητα από το ύψος των εισοδημάτων του στην αλλοδαπή. Με μόνη προϋπόθεση, να υλοποιήσει επενδύσεις 500.000 ευρώ. Αυτός είναι νόμος ψηφισμένος.

Έψαξα, χθες. Δεν ξέρω αν είναι αιτία το κομπιούτερ μου ή εγώ, αλλά δεν βρήκα τις Κανονιστικές Πράξεις που υλοποιούν αυτήν τη νομοθέτηση, τη σοβαρή νομοθετική πρόβλεψη. Και λέω: Νομοθετούμε, αλλά, δεν υλοποιείται. Υλοποιείται; Εάν υλοποιείται, υλοποιείται μόνον κατά το σκέλος το πρώτο; Ή, κάποιος παρακολουθεί και το δεύτερο, που λέει η υλοποίηση των επενδύσεων των 500 χιλιάδων; Και με ποιο μηχανισμό το υλοποιούμε;

Το λέω σαν παράδειγμα στο θέμα του το αντίστοιχο στα φορολογικά, όπως και στα θέματα του λαθρεμπορίου, και κλείνω με αυτό, για να δούμε πράγματι αυτό το σοβαρό νομοθετικό έργο που πάντα προωθείται. Δεν ξέρω, εάν από το 2004 που είμαι βουλευτής είναι ο 11ος ή ο 13ος νόμος για την πάταξη του λαθρεμπορίου, μπορεί να λέω και λίγους. Χρειάζεται, λοιπόν, ολιστικό επιχειρησιακό σχέδιο αντιμετώπισης γιατί θεσμικό πλαίσιο υπάρχει. Ολιστικό επιχειρησιακό σχέδιο αντιμετώπισης χρειάζεται, κ. Υπουργέ, και με αυτό καταλήγω. Άρα, λοιπόν, στηρίζουμε τις περισσότερες των διατάξεων, όλες που έχουν σχέση με τη στόχευση αυτή που στις διακηρύξεις όλοι μας λέμε και ελπίζουμε, ότι θα υπάρξει και επιχειρησιακό σχέδιο που χρειάζεται ισχυρή πολιτική βούληση για να υλοποιηθεί. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ναι. Να κάνει μία παρέμβαση, ο κ. Υφυπουργός.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Επειδή, ο κ. συνάδελφος, έχει μακρά Κοινοβουλευτική εμπειρία, όντως ήταν έντεκα τα νομοσχέδια που ήρθαν, αλλά αποσπασματικές διατάξεις για την αντιμετώπιση του λαθρεμπορίου και μόνο. Ολιστικό νομοσχέδιο, ολοκληρωμένο, που να αντιμετωπίσει το πρόβλημα έρχεται για πρώτη φορά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε. Το λόγο έχει, ο κ. Τρύφων Αλεξιάδης, Εισηγητής της Μειοψηφίας.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Ευχαριστώ, κύριε Πρόεδρε. Σε ό,τι αφορά το σημερινό νομοσχέδιο θα μπορούσαμε να έχουμε αποφύγει καν τη συζήτησή του. Θα μπορούσε να έχει γίνει μια Επιτροπή διαλόγου κοινωνικών φορέων, Κομμάτων, να έχουμε καταλήξει σε ένα πόρισμα και να ερχόταν στη Βουλή και να ψηφιζόταν ομόφωνα. Στο ερώτημα που έθεσε, ο κ . Κεγκέρογλου, και ελπίζω να του μεταφερθεί από άλλους, αν κάποιοι θέλουν ή δεν μπορούν η απάντηση είναι, ότι σε αυτό κρίνονται τα Κόμματα. Κρίνονται από τι διατάξεις ψηφίζουν και το τι κάνουν. Επειδή είμαι στο Υπουργείο Οικονομικών από το 1987 θα θυμίσω, ότι υπήρχαν Υπουργοί Οικονομικών ή στελέχη της πολιτικής ηγεσίας να το πω ευγενικά που είχαν ακόμα και μπλεξίματα με τη δικαιοσύνη για διατάξεις που έφεραν και αφορούσαν ζητήματα λαθρεμπορίου ή άλλοι για τους οποίους ακόμα οι έρευνες εκκρεμούν.

Ας τα αφήσουμε, όμως, και να έρθουμε στο νομοσχέδιο. Θα μπορούσαμε να αποφύγουμε τη συζήτησή του, εάν συμφωνούσαμε σε μια άλλη διαδικασία συζήτησης. Αλλά, τι επιλέγει η κυβέρνηση; Κοιτάξτε τώρα. Σε ένα θέμα στο οποίο, καταρχήν, δεν μπορεί να υπάρχει διαφωνία, καθώς είμαστε θετικοί στο νομοσχέδιο. Γιατί να διαφωνήσουμε; Αλλά σε ένα θέμα το οποίο θα μπορούσε να δημιουργήσει ένα πολιτικό και κοινωνικό μέτωπο και να στείλει ένα μήνυμα στους οικονομικούς εγκληματίες, στους λαθρέμπορους και στους φοροφυγάδες οι οποίοι, βεβαίως, πολλές φορές με συγκεκριμένες πράξεις στηρίζουν συγκεκριμένους πολιτικούς και πολιτικούς φορείς, διότι τα χρήματα που έχουν από το λαθρεμπόριο και τη φοροδιαφυγή τα αξιοποιούν σε δύναμη στα Μέσα Μαζικής Ενημέρωσης και σε πολιτικές παρεμβάσεις.

Σε ό,τι αφορά, λοιπόν, το συγκεκριμένο νομοσχέδιο κατατέθηκε για Διαβούλευση από τις 5/10/20 έως τις 19/10/20, δηλαδή για 15 μέρες. Δεν καταλαβαίνω τη βιασύνη. Η Νέα Δημοκρατία ήταν πανέτοιμη από τον Ιούλιο του 2019. Ας το έφερνε ένα χρόνο μετά, δηλαδή τον Ιούλιο του 2020 και να το συζητούσαμε άνετα για 15 μέρες στη Διαβούλευση. Θα το δεχθώ, λοιπόν, ότι μας έφερε 25 άρθρα στη Διαβούλευση και κατά τη συνήθη πονηρή τακτική, - θα ήθελα κάποια στιγμή, ο κ. Γεραπετρίτης, να μας τα εξηγήσει αυτά. Πώς συνάδουν με όσα μας έλεγε για καλή νομοθέτηση και για το ότι, εμείς, θα αλλάξουμε και θα τα κάνουμε και τα λοιπά -, από τα 25 άρθρα που ήρθαν στη Διαβούλευση κατατέθηκαν στη Βουλή 41 άρθρα. Κατατέθηκε στη Βουλή στις 00:50 τα μεσάνυχτα, της Δευτέρας, 23 του μηνός, και μπαίνει στην Επιτροπή, σήμερα, την Πέμπτη.

Αυτά τα κάνει κάποιος, που δεν θέλει ουσιαστικό δημοκρατικό διάλογο. Και ρωτάμε, γιατί; Γιατί τόση βιασύνη; Γιατί τέτοιες ασφυκτικές πιέσεις; Κύριε Πρόεδρε της Επιτροπής Οικονομικών Υποθέσεων, με όλο το σεβασμό και την αγάπη, δεν καταλαβαίνω. Τέσσερις συνεδριάσεις της Επιτροπής Οικονομικών Υποθέσεων έχουμε αυτές τις μέρες για τον προϋπολογισμό. Εγώ, επειδή έπρεπε να ξενυχτήσω και να μελετήσω αυτό το νομοσχέδιο, δεν μπόρεσα να μιλήσω στην Επιτροπή για τον προϋπολογισμό, διότι δεν μπορούσα να κάνω και το ένα και το άλλο. Γιατί, λοιπόν, κάνει αυτή την επιλογή η Κυβέρνηση ;

Ελπίζω να διαψευστώ σε αυτό που θα πω, να μην έχουμε, κύριε Υπουργέ - και παράκληση να μας το πείτε – τροπολογίες, που θα μας στενοχωρήσουν στο νομοσχέδιο αυτό. Όπως το καταθέσατε, έτσι να πάει. Εγώ θα σας πω για μια τροπολογία που καταθέσαμε. Αν έχει να καταθέσει το Υπουργείο, τροπολογίες, όπως εμείς την καταθέσαμε από σήμερα, σήμερα να την έχουμε και όχι τελευταία στιγμή στη Βουλή, για θέματα λαθρεμπορίου και φοροδιαφυγής, που ξέρουμε, συνήθως, τι γίνεται.

Ένα άλλο ζήτημα σε σχέση με το νομοσχέδιο, διότι εγώ προσπάθησα να το μελετήσω το παρακολούθησα από τη διαβούλευση και θέλω να είμαι θετικός και να συνεισφέρω. Υπάρχει ένα ζήτημα που είχε ψηφιστεί με το νόμο 4622/2020, για το επιτελικό κράτος, άλλο σύντομο ανέκδοτο της Νέας Δημοκρατίας, με το οποίο στα νομοσχέδια, έχει καταργηθεί, στην ουσία, να είναι σε ξεχωριστό μέρος η Εισηγητική Έκθεση. Παλαιότερα, είχαμε τις διατάξεις του νόμου και ξεχωριστά την Εισηγητική Έκθεση. Τώρα, η Εισηγητική Έκθεση έχει ενσωματωθεί μαζί με τις προτάσεις των φορέων και τις απαντήσεις του Υπουργείου. Και είναι πολύ δύσκολο όταν διαβάζεις ένα άρθρο, να πας μετά στην Εισηγητική Έκθεση. Είμαστε στην εποχή της πληροφορικής. Μπορεί να ψηφίστηκε κάτι και να είναι λάθος, ας γίνει μια απλή τροποποίηση του νόμου και όταν έχουμε μια διάταξη νόμου από κάτω να είναι και το αντίστοιχο άρθρο της Εισηγητικής Έκθεσης και να μπορούμε να καταλαβαίνουμε τι ψηφίζουμε ή όχι. Εκτός και αν θέλουμε να πάμε σε διαδικασίες fast track. Εμείς, παρόλα αυτά, θα είμαστε εδώ να θέτουμε τα θέματα, τις προτάσεις μας και την κριτική μας.

Μας φέρνετε, λοιπόν, σε ότι αφορά τη σημερινή συζήτηση, πέντε νομοσχέδια να συζητήσουμε. Μας φέρνετε πέντε νομοσχέδια σε συσκευασία του ενός. Φαντάζομαι ότι αυτή είναι η άποψή σας, για το πώς πρέπει να λειτουργεί το Κοινοβούλιο και εδώ είναι ευθύνη και του Προεδρείου της Βουλής και της Κυβέρνησης, βεβαίως. Ένα νομοσχέδιο το οποίο μέσα έχει, θέματα λαθρεμπορίου, κύρωση πρωτοκόλλου για την εξάλειψη παράνομου εμπορίου καπνού, μιας σύμβασης του Παγκόσμιου Οργανισμού Υγείας. Άλλο νομοσχέδιο για τις κοινωφελείς περιουσίες και σχολάζουσες κληρονομιές. Λέω άλλο νομοσχέδιο, διότι αυτό είναι ένα τεράστιο ζήτημα που βεβαίως και πρέπει να συζητηθεί στη Βουλή. Είναι ένα θέμα, που ως απόγονος προσφύγων από την Καππαδοκία, με απασχολεί πολύ κι εμένα. Έχουμε να ρυθμίσουμε τέτοια θέματα από το 1920, ως κράτος. Και βεβαίως, για να μη βιαστεί και μου το πει μετά κάποιος, από την πλευρά της Κυβέρνησης, ευθύνες δικές μας που δεν τα ολοκλήρωσαμε όλα αυτά, αλλά κάναμε σημαντικά βήματα. Πρέπει, όμως, σε ξεχωριστό νομοσχέδιο να συζητηθούν και να λυθούν αυτά τα ζητήματα. Το ζήτημα, δηλαδή, των κοινωφελών περιουσιών, των σχολαζουσών κληρονομιών, των ιδρυμάτων και όλων αυτών των ζητημάτων. Επίσης, τέταρτο νομοσχέδιο «τα τέλη κυκλοφορίας και τα τέλη ταξινόμησης» και επίσης, νομοσχέδιο «Κίνητρα για την προσέλευση φορολογικών κατοίκων από το εξωτερικό».

 Στην ουσία, λοιπόν, φέρνετε πέντε νομοσχέδια σε συσκευασία του ενός. Αυτό είναι το επιτελικό σας κράτος. Εμείς θα καταθέσουμε τις προτάσεις μας σε αυτό.

 Σε ότι αφορά το ζήτημα του λαθρεμπορίου. Του λαθρεμπορίου καυσίμων, αλκοολούχων ποτών και καπνικών προϊόντων. Δεν θέλω να επεκταθώ σε όλα τα ζητήματα του λαθρεμπορίου, γιατί είναι πάρα πολλά. Μερικά είναι και αυτονόητα. Θέλω να μιλήσω όμως γι’ αυτά τα ζητήματα. Βεβαίως και υπάρχει ανάγκη να συζητήσουμε τη στρατηγική και το συντονισμό των εθνικών ελεγκτικών αρχών. Περιμένω, όμως, να ακούσω, επί ποιας Κυβέρνησης έγινε το συντονιστικό κέντρο για αυτά τα ζητήματα; Σέβομαι αυτούς που λένε, ότι τα πάντα στο Υπουργείο Οικονομικών ξεκίνησαν από όταν ανέλαβαν αυτοί Υπουργοί ή οποιοδήποτε άλλο αξίωμα. Έχουμε πολλά τέτοια στελέχη στο Υπουργείο Οικονομικών που είτε ως Υπουργοί, Υφυπουργοί, Γενικοί Διευθυντές κ.λπ., θεωρούν ότι ο κόσμος στο Υπουργείο Οικονομικών, ξεκίνησε απ’ όταν πήραν αυτοί τη θέση. Όχι. Το Υπουργείο Οικονομικών είναι ένα παλιό Υπουργείο με προβλήματα, αλλά έχει μια ιστορία.

Εδώ πρέπει να συζητήσουμε τα θέματα της στρατηγικής και του συντονισμού και συζητώντας αυτά τα θέματα πρέπει να δούμε και το ρόλο της Βουλής διότι με τη λειτουργία Ανεξάρτητων Αρχών, εμείς έχουμε διατυπώσει ως ΣΥΡΙΖΑ τη θέση μας για τις Ανεξάρτητες Αρχές, πρέπει να δούμε τον ρόλο της Βουλής και το ρόλο των Ανεξάρτητων Αρχών. Βεβαίως και δεν πρέπει να παίρνει ο κάθε βουλευτής όπως γινόταν στο παρελθόν και να παρεμβαίνει σε φορολογικούς ελέγχους ή σε άλλες καταστάσεις αλλά για παράδειγμα εάν πρέπει να γίνουν έλεγχοι πρώτα στα διυλιστήρια και μετά στα σημεία λιανικής πώλησης, στα πρατήρια καυσίμων δηλαδή, νομίζω ότι είναι κάτι που καλό είναι να το συζητήσουμε στη Βουλή και όχι να το αφήσουμε στα χέρια οποιασδήποτε Ανεξάρτητης Αρχής.

Καλό είναι λοιπόν να συζητηθούν και αυτά τα ζητήματα, όχι υπονοούμενα σε εμάς που φέραμε στα πλαίσια μνημονιακών δεσμεύσεων και νομοθετήσαμε τη λειτουργία της Ανεξάρτητης Αρχής Δημοσίων Εσόδων. Και βεβαίως επιμένουμε και το λέγαμε και όταν ήμασταν αντιπολίτευση για την ανάγκη να μην επιστρέψουμε στο χθες, να μην έχουμε κομματικούς ελεγκτικούς μηχανισμούς, να μην έχουμε παρεμβάσεις σε φορολογικές και τελωνειακές υπηρεσίες, να μην έχουμε φωτογραφικές τροπολογίες και άλλα περίεργα που είχαμε στο παρελθόν. Να έχουμε εθνικό κοινωνικό διάλογο για αυτά τα μεγάλα ζητήματα.

 Επειδή ακούστηκε από τον εισηγητή της Νέας Δημοκρατίας, η εκτίμηση που έχω εγώ και είναι αυτά τα οποία πει κατά καιρούς ιδρύματα, πανεπιστημιακοί φορείς, ειδικοί επι του θέματος είναι ότι από φοροδιαφυγή, λαθρεμπόριο, διαφθορά στην Ελλάδα χάνουμε κάθε χρόνο περίπου στα 15 δις και από αυτά τα 15 δις ανάλογα με τη χρονιά τα 6 έως 9 δις είναι ΦΠΑ. Αυτό το ποσό είναι τεράστιο αν σκεφτείτε ο Προϋπολογισμός που συζητάμε στην Επιτροπή Οικονομικών Υποθέσεων είναι περίπου για να μαζέψουμε φορολογικά έσοδα της τάξης του 47 με 48 δις, να χάνεις λοιπόν κάθε χρόνο 15 δις είναι μια μεγάλη πληγή.

 Σε ότι αφορά αυτά τα οποία ακούστηκαν προηγουμένως από τους προλαλήσαντες. Εγώ θα πω με σαφήνεια ότι πολλά σημαντικά νομοθετήματα έγιναν πριν το 2015 από τη Νέα Δημοκρατία και το ΠΑΣΟΚ, αυτό το έχω πει και με τη θέση του Αναπληρωτή Υπουργού Οικονομικών. Δεν θεωρούμε ότι όλα ξεκίνησαν επί ΣΥΡΙΖΑ και ότι δεν υπήρχε τίποτα. Υπήρχαν πολύ σημαντικά νομοθετήματα, αλλά για να απαντήσω και στο κ. Κεγκέρογλου που λείπει, ποιο ήταν το περίεργο; Όταν εγώ ανέλαβα την αρμοδιότητα για αυτά τα ζητήματα είδα ότι υπήρχαν νόμοι από το 2012- 2013 με πολύ σωστά νομοθετήματα μέσα, με πολύ σωστές διατάξεις, αλλά έλειπε κάτι, έλειπαν οι Κοινές Υπουργικές Αποφάσεις. Πολλές από αυτές τις ξεκινήσαμε, πολλές προχώρησαν, πολλές εκδόθηκαν, σε πολλές έγιναν Επιτροπες, έπρεπε να ολοκληρώσουμε περισσότερες, αλλά όχι να λέτε ότι όλα έγιναν τώρα και τώρα ξεπουλάμε τον αγώνα για την πάταξη φοροδιαφυγής. Και σε ότι αφορά τα ζητήματα αυτά και το τι έκανε ο ΣΥΡΙΖΑ, δεν θα σας πω για το συντονιστικό επιχειρησιακό κέντρο, αλλά για κάτι πολύ σημαντικό που υπάρχει ευθύνη για το ότι δεν έγινε πριν το 2015 ή αν με ρωτούσε κάποιος «ποιο είναι αυτό το πράγμα για το οποίο θα ήσουν περήφανος για το τι έκανες όσο ήσουν Αναπληρωτής Υπουργός Οικονομικών;» Θα του έδειχνα αυτό. Το κουβαλάω πάντα μαζί μου στο πορτοφόλι μου. Είναι η ταινία που καταφέραμε και νομοθετήσαμε επι ΣΥΡΙΖΑ για το θέμα των τσιγάρων. Μία σημαντική προσπάθεια, ένα ψηφιακό βήμα για τον έλεγχο των καπνικών προϊόντων και εδώ θα ήθελα να ευχαριστήσω για άλλη μια φορά την τράπεζα της Ελλάδος που μας βοήθησε που τότε διάφοροι εντός και εκτός του Υπουργείου Οικονομικών πολεμούσαν αυτήν την προσπάθεια που κάναμε και καταφέραμε και δώσαμε έναν μεγάλο αγώνα και είχαμε ένα αποτέλεσμα στο ζήτημα της καταπολέμησης του λαθρεμπορίου των καπνικών προϊόντων.

Παράκληση κύριε Υπουργέ μέχρι την ολοκλήρωση της Επιτροπής ή μέχρι τέλος πάντων την έναρξη της συζήτησης στην Ολομέλεια, καλό είναι μιας και συζητάμε αυτά τα ζητήματα, να καταθέσετε έναν απολογισμό, προγραμματισμό και ένα χρονοδιάγραμμα υλοποίησης με το ζήτημα των μοριακών ιχνηθετών στο λαθρεμπόριο καυσίμων, με την ολοκλήρωση του συστήματος εισροών - εκροών από το διυλιστήριο μέχρι το τελευταίο σημείο λιανικής πώλησης.

Από την ολοκλήρωση του συστήματος γεωντοπισμού, GPS και τα λοιπά, γιατί δεν είναι μόνο το GPS είναι και άλλα συστήματα σε κάθε μεταφορικό μέσο καυσίμων.

 Για τη λειτουργία συστήματος καταγραφής πινακίδων οχημάτων σε κάθε σημείο εισόδου - εξόδου της χώρας.

 Για την τοποθέτηση σε κάθε σημείο εισόδου - εξόδου του συστήματος ψηφιακής απεικόνισης του εσωτερικού των φορτηγών και των άλλων αντικειμένων που μπαίνουν, καθώς και την προμήθεια και άλλων κινητών τέτοιων οχημάτων.

Να θυμίσω ότι επί ΣΥΡΙΖΑ ξεκίνησαν και έγιναν οι πρώτες τέτοιες ενέργειες, βεβαίως, και πρέπει να ενισχυθούν και να προχωρήσουν περισσότερο και καλό είναι, επειδή αναφέρθηκε προηγουμένως για τον αριθμό τελωνειακών υπαλλήλων να μας πείτε τι έγινε 2010 – 2014 και τι έγινε 2015 – 2019. Αυτοί οι κακοί «Συριζο Μαδούροι» μείωσαν τον αριθμό των τελωνειακών υπαλλήλων ή τον αύξησαν σε σχέση με ό,τι έγινε από το 2010 -2014;

 Για να θυμόμαστε και να μην ξεχνάμε, γιατί κάποιοι ξεχνούν πολύ εύκολα, υπάλληλοι του Υπουργείου Οικονομικών απολύθηκαν σε ένα πολύ κρίσιμο σημείο για το Υπουργείο Οικονομικών και αποδυναμώθηκαν υπηρεσίες και έκλεισαν υπηρεσίες και ταλαιπωρήθηκαν οι πολίτες στα πλαίσια των μνημονιακών πολιτικών.

 Σε ό,τι αφορά, κύριοι συνάδελφοι και να κλείσω με αυτά τα ζητήματα, ένα ερώτημα, κύριε Υπουργέ, παράκληση να απαντηθεί μέχρι την Ολομέλεια. Το σημείο το οποίο μας προβληματίζει και μας δημιουργεί ερωτηματικά και παράκληση να υπάρχουν διευκρινίσεις είναι για το άρθρο 40 στα «κίνητρα για την προσέλκυση φορολογικών κατοίκων».

 Αυτό δημιουργεί προβληματισμούς. Αναγκαστικά θα το πούμε δημόσια, διότι η χώρα διεκδικεί στα ζητήματα του φορολογικού ανταγωνισμού συγκεκριμένα πράγματα από την Ευρωπαϊκή Ένωση και αν εμείς ανοίξουμε τέτοια θέματα τι θα έχουμε ως αντεπιχείρημα στην Ευρωπαϊκή Ένωση;

Εάν είναι να ακολουθήσουμε μια πολιτική Βουλγαρίας, Αλβανίας, Τουρκίας, τότε χάνουμε ένα πλεονέκτημα επιχειρημάτων σε σχέση με άλλες χώρες της Ευρωπαϊκής Ένωσης. Βεβαίως, και πρέπει να υπάρχει φορολογική ισορροπία ειδικά σε ό,τι αφορά τα βόρεια σύνορα της χώρας, τον Έβρο και άλλες περιοχές, αλλά προσοχή στο τι επιχειρήματα θα δώσουμε σε επίπεδο Ευρώπης.

 Παρακαλώ εξηγήστε μας κάτι: Λέτε στο άρθρο 40 στην παρ. 2 «εφόσον η αίτηση του φορολογούμενου σύμφωνα με τη διαδικασία που προβλέπεται γίνεται δεκτή, το φυσικό πρόσωπο απαλλάσσεται του φόρου εισοδήματος και από την Ειδική Εισφορά Αλληλεγγύης για επτά χρόνια».

Ο κ. Παπαδημητρίου, όμως, ο Εισηγητής σας στον προϋπολογισμό της Βουλής στις 24 Νοεμβρίου είπε - διαβάζω τα πρακτικά για να μην έχουμε θέματα προσωπικών ζητημάτων και τα λοιπά - «δεύτερον, η αναστολή που θα μπορούσε να οδηγήσει στην οριστική κατάργηση – όπως το ευχόμαστε - της Εισφοράς Αλληλεγγύης στον ιδιωτικό τομέα».

 Τι μας περιγράφετε;

 Ότι το φορολογικό κίνητρο που δίνετε θα ισχύσει; Δηλαδή, ότι θα έχουμε Εισφορά Αλληλεγγύης για τα επόμενα 7 χρόνια και θα απαλλάξετε αυτά τα 7 χρόνια συγκεκριμένες κατηγορίες;

 Ξεκαθαρίστε το αυτό, γιατί, βεβαίως, υπάρχει ερωτηματικό.

 Για την τροπολογία που έχω καταθέσει και το λέω, κύριε Πρόεδρε, με παράκληση να έχω μία απάντηση του Υπουργού η τροπολογία μας είναι εμπρόθεσμη. Λέει πάνω εκπρόθεσμη, αλλά είναι εμπρόθεσμη γιατί την καταθέσαμε πριν την έναρξη των διαδικασιών της Επιτροπής. Δεν μπορούσαμε ως προς το τυπικό μέρος να την καταθέσουμε πριν έρθει η πρόσκληση, διότι σας είπα πότε κατατέθηκε το νομοσχέδιο, πότε ήρθε η πρόσκληση. Την καταθέσαμε πριν την έναρξη - κατά το ουσιαστικά μέρος, λοιπόν, εμπρόθεσμη - της συνεδρίασης της Επιτροπής.

 Είναι μια τροπολογία που λύνει το πρόβλημα που απασχολεί αυτή την στιγμή πάρα πολλούς λογιστές και πάρα πολλές επιχειρήσεις με την επιβολή προστίμων για εκπρόθεσμη υποβολή καταστάσεων πελατών προμηθευτών έτους 2014.

Ο λογιστικός φορολογικός κλάδος και πάρα πολλές επιχειρήσεις γνωρίζουν το πρόβλημα. Μην κάνουμε τώρα ανάλυση ποιος φταίει. Ο Αλεξιάδης φταίει για όλα, να το δεχθώ αυτό, αλλά φέρνουμε τροπολογία σήμερα και από τη σημερινή μέρα και μετά, εάν κάποιος αποδεχθεί την τροπολογία και λύσει το πρόβλημα να του πούμε «μπράβο».

 Αν η τροπολογία έχει νομικά θέματα ή ο,τιδήποτε άλλο εμείς θα την αποσύρουμε και να δεσμευτεί το Υπουργείο ότι θα φέρει διάταξη, διότι το θέμα μπορεί να λυθεί ακόμα και χωρίς νομοθετική διάταξη με μία απόφαση σε επίπεδο Υπουργείου Οικονομικών. Παρόλα αυτά εμείς δίνουμε τη δυνατότητα να λυθεί το θέμα.

 Κύριε Πρόεδρε, μάθαμε σήμερα -θα μου πείτε, γιατί το λέω στην Επιτροπή Οικονομικών Υποθέσεων, γιατί δεν ξέρω πού άλλου να το πω στη Βουλή- ότι στους διαδρόμους της Βουλής, γίνονται συζητήσεις για περικοπές μισθών των εργαζομένων.

Καταρχάς, πριν από λίγες μέρες συζητήσαμε στην Επιτροπή Οικονομικών της Βουλής τον Προϋπολογισμό και τον Απολογισμό της και δεν υπήρχε κάποιο θέμα και δεν μας είπε κανένας τίποτα. Δεν καταλάβαμε κάτι τέτοιο, παρόλο που το παρακολούθησα με μεγάλη επιμέλεια, γιατί είναι ένα ογκώδες κείμενο.

Παράκληση, κύριε Πρόεδρε, ως Πρόεδρος της Επιτροπής Οικονομικών Υποθέσεων, να έχουμε μία ενημέρωση, αν πραγματικά κάποιοι συζητούν ή ποιοι είναι αυτοί που προτείνουν περικοπές μισθών εργαζομένων στη Βουλή, ειδικά σε αυτή την περίοδο με τόσο δύσκολες συνθήκες. Αν γίνουν περικοπές, να υπάρχει διάλογος και να ξέρουμε τις αιτίες και να συζητήσουμε και από πού πρέπει να ξεκινήσουμε και όχι, κατά το σύνηθες από τους εργαζόμενους της Βουλής. Ευχαριστώ, για το χρόνο σας.

Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γεώργιος Αμανατίδης, Γεώργιος Αμυράς, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Σοφία Βούλτεψη, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Κωνσταντίνος Κατσαφάδος, Συμεών (Σίμος) Κεδίκογλου, Σταύρος Κελέτσης, Κωνσταντίνος Κοντογεώργος, Σπυρίδων – Παναγιώτης (Σπήλιος) Λιβανός, Ζωή (Ζέττα) Μακρή, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Γεώργιος Στύλιος, Ιωάννης Τραγάκης, Λάζαρος Τσαβδαρίδης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Κυριακή Μάλαμα, Αθανάσιος (Σάκης) Παπαδόπουλος, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος (Αλέκος) Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Διαμάντω Μανωλάκου, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης, Γεώργιος Λογιάδης.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε πολύ, κ. Αλεξιάδη.

Το λόγο έχει ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε. Κύριε συνάδελφε, είπατε ότι δεν προλάβετε να μελετήσετε το νομοσχέδιο, γιατί κατατέθηκε πολύ αργά, στις 1:00΄ η ώρα το βράδυ της Δευτέρας. Σήμερα είναι Πέμπτη και 13:00΄ η ώρα. Βγήκε στη διαβούλευση στις 5/10 έως 19/10. Άρα, σήμερα που έχουμε 26 Νοεμβρίου, έχουμε πάνω από ένα μήνα. Το είχατε στα χέρια σας. Για να μη δημιουργείτε εντυπώσεις, προστέθηκαν μόνο στο πρώτο και στο δεύτερο μέρος του νομοσχεδίου που είναι για το λαθρεμπόριο, δύο μόνο άρθρα. Όσο για την ταινία των καπνικών, που μας δείξατε προηγουμένως, που την έχετε στο τσεπάκι του σακακιού σας, ενσωμάτωσε χαρακτηριστικά ασφαλείας, τα οποία έπρεπε να μπουν ή στο πακέτο ή στις ταινίες από ενωσιακή Οδηγία. Ήταν υποχρεωτικό, να το κάνουμε, να ενσωματώσουμε Κοινοτική Οδηγία στην ελληνική νομοθεσία. Η ταινία υπήρχε, απλώς άλλαξαν κάποια χαρακτηριστικά.

Για την εισφορά αλληλεγγύης που προβληματίζεστε, αν θα την εφαρμόσουν για τα επόμενα χρόνια. Εμείς δώσαμε αναστολή για το 2021, με ωφελούμενους τους μισθωτούς του ιδιωτικού τομέα, τους εισοδηματίες, τους ελεύθερους επαγγελματίες και τους αγρότες. Άλλοι, ενώ καταργούνταν η Εισφορά Αλληλεγγύης στις 31/12/2016, την πήραν, τη μονιμοποίησαν και υπερτετραπλασίασαν τους φορολογικούς συντελεστές της Εισφοράς Αλληλεγγύης. Θυμάστε το 0,7% έγινε 2,2%, το 1,4% έγινε 5% κ.ο.κ..

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε και εμείς.

Κυρίες και κύριοι συνάδελφοι, θα ήθελα να σας ανακοινώσω τους φορείς που θα καλέσουμε αύριο. Είναι η Δίωξη Λαθρεμπορίου Λιμενικού Σώματος, ο Σύνδεσμος Εταιρειών Εμπορίας Πετρελαιοειδών Ελλάδος, η Πανελλήνια Ομοσπονδία Πρατηριούχων Εμπόρων Καυσίμων, η Ομοσπονδία Βενζινοπωλών Ελλάδος, ο Σύνδεσμος Ελλήνων Παραγωγών Αποσταγμάτων και Αλκοολούχων Ποτών, η Ελληνική Ένωση Καφέ, ο Σύνδεσμος Εισαγωγέων Αντιπροσώπων Αυτοκινήτων και Δικύκλων, η Ένωση Πρατηριούχων Υγρών Καυσίμων Θεσσαλονίκης, οι Έμποροι Καπνικών Προϊόντων Βορείου Ελλάδος, η Ομοσπονδία Τελωνειακών Υπαλλήλων Ελλάδος, το Οικονομικό Επιμελητήριο Ελλάδος, ο Σύνδεσμος Ελληνικού Οίνου και ο Σύνδεσμος Ανωνύμων Εταιρειών και ΕΠΕ.

Το λόγο έχει ο κ. Αλεξιάδης.

**ΤΡΥΦΩΝΑΣ ΑΛΕΞΙΑΔΗΣ (Εισηγητής της Μειοψηφίας):** Κύριε Πρόεδρε, σας καταθέσαμε πρόταση για το θέμα των φορέων.

Δεν καταλαβαίνουμε, για παράδειγμα, γιατί αποκλείστηκε η Ένωση Επαγγελματιών Περιπτερούχων Πειραιώς, η οποία έχει καταθέσει προτάσεις και έχει στείλει στην Επιτροπή.

Δεν καταλαβαίνουμε, γιατί αποκλείστηκε η Ομοσπονδία Εφοριακών, όταν έχει φορολογικές διατάξεις μέσα το νομοσχέδιο.

Δεν καταλαβαίνουμε, γιατί αποκλείστηκε η Ομοσπονδία Αρτοποιών, η οποία έχει καταθέσει και στη διαβούλευση.

Παράκληση να συμπεριληφθούν και αυτοί, νομίζω ότι υπάρχει η δυνατότητα σε ένα τέτοιο σημαντικό θέμα να υπάρχει ένας ευρύς διάλογος και εργαζομένων και φορέων που σχετίζονται με όλα αυτά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Δεν υπάρχει, προφανώς, κανένας ιδιαίτερος λόγος, απλώς προσπαθούμε να συγκεράσουμε τις προτάσεις. Από το σύνολο των προτάσεών σας, από τις 11 προτάσεις που έχετε κάνει, έντεκα φορείς που έχετε προτείνει κύριε Αλεξιάδη, έχουμε καλέσει τους 7, συμπεριλαμβάνω σε αυτούς και την Ομοσπονδία Αρτοποιών Ελλάδος, καθώς υπάρχει ιδιαίτερη ευαισθησία ως Γιαννιώτης και ως Ηπειρώτης.

**ΤΡΥΦΩΝΑΣ ΑΛΕΞΙΑΔΗΣ (Εισηγητής της Μειοψηφίας):** Κύριε Πρόεδρε, την Ομοσπονδία Εφοριακών;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Δεν έχω αντίρρηση να την καλέσουμε ευχαρίστως.

Το λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Κύριε Πρόεδρε, νομίζω ότι δεν θα ακολουθήσω το παράδειγμα των προηγούμενων ομιλητών, ίσως να είμαι λίγο πιο σύντομη σήμερα για την πρώτη τοποθέτηση.

Το παρών σχέδιο νόμου στον κύριο όγκο του περιλαμβάνει τις ρυθμίσεις για τον εκσυγχρονισμό του νομοθετικού πλαισίου και όπως, λέει, «τον Καλύτερο Συντονισμό των Εθνικών Ελεγκτικών Αρχών για την Καταπολέμηση του Λαθρεμπορίου Καυσίμων, Αλκοολούχων, Καπνικών και λοιπών προϊόντων». Καταρχάς, για να είναι ξεκάθαρο, προφανώς, δεν αμφισβητούμε τις προθέσεις ως προς την περιστολή του λαθρεμπορίου, κύριε Υπουργέ, έχουμε όμως σοβαρές αμφιβολίες κατά πόσο τέτοιου είδους μέτρα μπορούν τελικά να είναι αποτελεσματικά, νομίζω βέβαια τις αμφιβολίες αυτές τις εξέφρασε ακόμη και ο Εισηγητής της Πλειοψηφίας. Είναι αλήθεια ότι την τελευταία εικοσαετία τουλάχιστον τέτοιου είδους ανάλογοι εκσυγχρονισμοί του νομοθετικού πλαισίου ψηφίζονται διαρκώς χωρίς όμως στην πραγματικότητα να έχουν το πραγματικό ή τέλος πάντων, ουσιαστικό αποτέλεσμα στον έλεγχο και περιστολή του λαθρεμπορίου. Ακόμη και κάποια από τα πρόστιμα σε ορισμένες περιπτώσεις που επιβλήθηκαν, στον μεγαλύτερο όγκο τους και κατά κύριο λόγο, έφθαναν στον τελευταίο, τελικά, τροχό της αμάξης και όχι στα μεγάλα ψάρια που συνεχίζουν ανενόχλητοι να κάνουν τη δουλειά τους.

Είναι όμως μόνο ζήτημα, αν θέλετε, αναποτελεσματικότητας των ελεγκτικών μηχανισμών; Σε έναν βαθμό υπάρχει και αυτό και θα πούμε και πιο συγκεκριμένα κάποια πράγματα για το πώς θα μπορούσε να ελεγχθεί, ίσως καλύτερα σε κάποιο βαθμό. Για παράδειγμα, αν ο έλεγχος του λαθρεμπορίου γινόταν στην πηγή και όχι στην κατάληξη και επίσης, αν γινόταν κατά την είσοδό του στη χώρα και όχι όταν προσπαθούμε να βρούμε τα νοθευμένα προϊόντα αφού έχουν διαχυθεί στην αγορά. Ο κύριος λόγος, όμως, για τον οποίο τα όποια μέτρα λαμβάνει το κράτος πολύ γρήγορα αποδεικνύονται αναποτελεσματικά, είναι γιατί η διαπλοκή, η διαφθορά, το λαθρεμπόριο είναι παιδιά του ίδιου του καπιταλιστικού συστήματος, της ελεύθερης αγοράς, του αδυσώπητου ανταγωνισμού για τη μεγιστοποίηση των κερδών. Είναι ουσιαστικά ο άλλος δρόμος για τη διασφάλιση των κερδών και την εξυπηρέτηση συμφερόντων πολύ μεγάλων επιχειρηματικών ομίλων, που στη βάση αυτού του συστήματος έχουν όλα τα μέσα τόσο παράνομα, αλλά και νόμιμα πολλές φορές για να πολλαπλασιάζουν, να διακινούν και να νομιμοποιούν τα κεφάλαιά τους.

Αυτό, λοιπόν, το κυνήγι του κέρδους που και είναι ο θεμέλιος λίθος της καπιταλιστικής κοινωνίας, δημιουργεί τη βάση για αυτά τα φαινόμενα. Για αυτό και πάντα αυτό που διαπιστώνουμε όταν συζητάμε για τέτοιου είδους νομοθετήματα είναι ότι τα μεγάλα εγκληματικά κυκλώματα, που πολλές φορές η δράση τους επεκτείνεται και συναντιέται σε περισσότερα από του ενός επιχειρηματικού πεδίου, βρίσκονται πάντα ένα ή και περισσότερα βήματα μπροστά από τους ελεγκτικούς μηχανισμούς του κράτους, όπως και εσείς οι ίδιοι το παραδέχεστε.

 Ποιο ήταν τελικά το αποτέλεσμα προηγούμενων μέτρων που ψηφίστηκαν σε αυτήν την κατεύθυνση; Μέτρα που παρουσιάστηκαν ως σωτήρια, όπως το σύστημα «Ήφαιστος», το σύστημα εισροών εκροών, η άμεση αποστολή φορολογικών ηλεκτρονικών μητρώων, αλλά ακόμη και τα GPS που έχουν μπει στα βυτία, που τελικά εκτός από το κόστος για τους πρατηριούχους που εκσυγχρονίζουν κάθε φορά τους μηχανισμούς αυτούς, το αποτέλεσμα φθάνει να είναι ασήμαντο. Γιατί και τέτοιοι έλεγχοι δεν γίνονται ή δεν μπορούν να γίνουν στην πράξη, γιατί οι ίδιες οι εταιρείες δεν ελέγχουν, αν θέλετε και το που κατευθύνονται τα βυτία τους αν δεν υπάρξουν συγκεκριμένες περιπτώσεις και καταγγελίες, αλλά ουσιαστικά γιατί εκτός των άλλων και τα μέτρα αυτά δεν στόχευαν και στον έλεγχο στην πηγή, στην είσοδο στη χώρα και των προϊόντων ακόμη με τα οποία γίνεται η νόθευση των καυσίμων.

  Θα πούμε και πιο συγκεκριμένα παραδείγματα, αλλά, ας πούμε, κατά την είσοδό του όταν εισάγεται νέφτι ή παράγωγά τους για τη νόθευση καυσίμων δεν ελέγχεται κατά πόσο οι εισερχόμενες ποσότητες μπορούν να δικαιολογηθούν, με βάση την παραγωγή των βιομηχανιών στις οποίες κατευθύνονται και στις οποίες τα χρησιμοποιούν, άρα και αν οι υπερβάλλοντες ποσότητες που εισέρχονται σε ποια κατεύθυνση κινούνται. Βέβαια, ο έλεγχος δεν γίνεται στις μεγάλες εγκαταστάσεις, αλλά προσπαθείτε και καταλήγετε να ελέγχεται το πρατήριο, όπου τελικά εξαντλούνται και οι έλεγχοι και τα πρόστιμα.

‘Όμως, όσον αφορά το λαθρεμπόριο των καυσίμων, υπάρχει και ένα άλλο ζήτημα που πρέπει να δούμε, το οποίο, αν θέλετε, βρίσκεται και στην καρδιά του προβλήματος. Γιατί υπάρχει το λαθρεμπόριο; Γιατί κάποιοι έχουν πολύ μεγάλο κέρδος από αυτή τη διαδικασία, Από πού προέρχεται αυτό το κέρδος; Γιατί υπάρχει πολύ μεγάλη διαφορά ανάμεσά στην τιμή, αν μπορούμε να το πούμε έτσι, και τη φορολογία, την οποία επιβάλλετε σε αυτά τα προϊόντα. Αντίστοιχα, βέβαια, και στα προϊόντα καπνού όπου ο φόρος είναι πάνω από το 50% της τελικής τιμής του προϊόντος, όταν, για παράδειγμα, ο φόρος στα καύσιμα είναι, γύρω, στο 70% της τελικής τιμής. Καταλαβαίνετε και το κίνητρο που δημιουργείται για κάποιους να κάνουν λαθρεμπόριο, όταν έχουν να αποφύγουν ένα τόσο μεγάλο φόρο είναι μεγάλο. Γι’ αυτό και, αν θέλετε, η έξαρση του λαθρεμπορίου στα καύσιμα παρατηρήθηκε μεγαλύτερη μετά την εκτίναξη των ειδικών φόρων κατανάλωσης, τους οποίους, κατά διαστήματα, τους θεσπίζεται και ως, υποτίθεται, μέσο για να αντιμετωπιστούν οι απώλειες από την λαθρεμπορία.

Άρα το κίνητρο έχει να κάνει και με την πολύ υψηλή φορολογία που επιβαρύνει αυτά τα εμπορεύματα, τα οποία όμως, παράλληλα, ιδίως τα καύσιμα, είναι εμπορεύματα πρώτης ανάγκης που τελικά φτάνουν να τα πληρώνουν πολύ ακριβά τα λαϊκά στρώματα. Γιατί αυτή η εκτίναξη των ειδικών, των άμεσων και έμμεσων φόρων πέφτει πάνω στις πλάτες των λαϊκών στρωμάτων. Αντίθετα από τέτοιους φόρους απαλλάσσεται προκλητικά, για παράδειγμα, το εφοπλιστικό κεφάλαιο. Επομένως, και το επισημαίνουμε, γιατί και ο ειδικός φόρος κατανάλωσης παρουσιάζεται ως ένα από τα μέσα για να καλυφθεί η απώλεια εσόδων του κράτους από τη λαθρεμπορία, αλλά τελικά το μόνο που πέτυχε ήταν αφενός να πολλαπλασιάζει το κίνητρο και αφετέρου να ρίξει, τελικά, περισσότερα βάρη στα λαϊκά στρώματα, τα οποία τελικά οδηγούνται όλο και βαθύτερα στην ενεργειακή φτώχεια. Κάτι που υπήρχε έντονα και όλα τα προηγούμενα χρόνια της κρίσης, αλλά και σήμερα στην περίοδο της πανδημίας, όπου είναι απαράδεκτο τα πλατιά λαϊκά στρώματα να δυσκολεύονται να έχουν πρόσβαση σε αυτά τα απαραίτητα, για την θέρμανση και την επιβίωσή τους, μέσα.

Επομένως, αν θέλετε, το αίτημα που χρόνια επαναλαμβάνουν και διεκδικούν και τα λαϊκά στρώματα για την κατάργηση του ειδικού φόρου κατανάλωσης και την απαλλαγή τους για αυτούς από έμμεσους φόρους και λοιπά στα καύσιμα, εκτός από μέτρο προστασίας, αν θέλετε, από την ενεργειακή φτώχεια, θα μπορούσε να λειτουργήσει και ως περιορισμός του κινήτρου της λαθρεμπορίας σε ένα βαθμό. Όπως και για άλλα, χωρίς να το δικαιολογούμε και χωρίς να λέμε ότι δεν πρέπει να αντιμετωπιστούν, αλλά, αν θέλετε, και για άλλα προϊόντα του λαθρεμπορίου, όπως για παράδειγμα τα τσιγάρα ή άλλα, συνδέεται με την ανέχεια που βιώνουν τα πλατιά λαϊκά στρώματα, τα οποία για να καλύψουν κάποιες ανάγκες καταφεύγουν, τελικά, σε τέτοιου είδους προϊόντα, δηλαδή στα προϊόντα του λαθρεμπορίου.

Δεν θα επεκταθώ παραπάνω. Θα αναφερθούμε ξανά και στις επόμενες συνεδριάσεις. Όμως, αν θέλετε, συνολικά η γνώμη μας για το γιατί, για το ερώτημα που τέθηκε από τους προηγούμενους ομιλητές, δεν μπορεί να αντιμετωπιστεί το λαθρεμπόριο, θεωρούμε ότι η απάντηση βρίσκεται σε αυτήν την ίδια τη λειτουργία της καπιταλιστικής αγοράς, που ευνοεί και επιτρέπει τέτοιου είδους φαινόμενα. Δεν είναι εξάλλου τυχαίο ότι το εφοπλιστικό πετρέλαιο είναι αυτό που τελικά αποτελεί την ατμομηχανή, επί της ουσίας, του λαθρεμπορίου των καυσίμων.

Σε αυτήν την τοποθέτησή μου θα αναφερθώ σε ένα ακόμα ζήτημα κ. Υπουργέ και για τα επιμέρους θα πω στα άρθρα, γιατί, πραγματικά, το θεωρούμε πρόκληση αυτό το άρθρο 40 για τη δημιουργία φορολογικών κινήτρων για την προσέλκυση φορολογικών κατοίκων από το εξωτερικό. Αυτό είναι πρόκληση για τους μισθωτούς, τους αυτοαπασχολούμενους, τους συνταξιούχους, αυτούς που, πραγματικά, σήκωσαν ασήκωτα βάρη όλα τα προηγούμενα χρόνια της κρίσης, που συνεχίζουν, να στενάζουν και να σηκώνουν τέτοιου είδους βάρη, να λέτε ότι θα δώσετε κίνητρα, τη μείωση στο 50% της φορολογίας και εισοδημάτων που θα βγαίνουν στη χώρα και από την εργασία τους, αλλά και από την επιχειρηματική δραστηριότητα. Αν θέλετε στελέχη επιχειρήσεων πολυεθνικών, που δραστηριοποιούνται στη χώρα και που θέλουν, να μεταφέρουν τη φορολογική τους έδρα εδώ ή για άλλους, τέλος πάντων, για την προσέλκυση κεφαλαίων που θέλετε, να κάνετε από το εξωτερικό στη χώρα, την ώρα που τέτοιου είδους φορολογικές ελαφρύνσεις δεν επεκτείνονται, δεν δίνονται σε μισθωτούς, αυτοαπασχολούμενους κι άλλους.

Ακόμη και για αυτό το μέτρο που αναφερθήκατε, η εισφορά αλληλεγγύης δεν αποτελεί, βέβαια, απάντηση του ότι αναστάλθηκε για ένα χρόνο και σε μια περίοδο, που ήταν το ελάχιστο, που θα μπορούσε, να συμβεί, όταν, πραγματικά, έχει παγώσει και δεν κινείται τίποτα και ζούνε σε τεράστια ανέχεια οι αυτοαπασχολούμενοι και οι αγρότες, να συζητάμε για το εάν, τελικά, θα πρέπει ή όχι να πληρώσουμε εισφορά αλληλεγγύης. Όμως και για αυτούς δεν προχωράτε στην κατάργησή τους, την ώρα που στο ίδιο το νομοθέτημα προβλέπεται ως κίνητρο για την προσέλκυση, ας πούμε, στελεχών ή άλλων επιχειρηματιών το να μην πληρώνουν ή να πληρώνουν το 50% της φορολογίας τους.

Θεωρούμε ότι δε μπορούν, να γίνουν ανεκτά τέτοιου είδους μέτρα, δηλαδή, να μετατρέπετε, να προβάλλετε και να διαφημίζετε τη μετατροπή της χώρας σε φορολογικό παράδεισο για λίγους και η δημιουργία φορολογικών ζωνών για στελέχη επιχειρήσεων και πολυεθνικών και άλλων που θέλουν, να δραστηριοποιηθούν στην Ελλάδα, αλλά και τα πλατιά λαϊκά στρώματα, να συνεχίζουν, να σηκώνουν το μεγάλο βάρος της φορολογίας.

Αν θέλετε, να αυξήσετε τα φορολογικά έσοδα, να αυξήσετε τη φορολογία του μεγάλου κεφαλαίου, που μέχρι τώρα συνεισφέρει μόνο στο 5% των φορολογικών εσόδων, να αυξήσετε τη φορολογία της μεγάλης ακίνητης περιουσίας και να ανακουφίσετε τα λαϊκά στρώματα και τους εργαζόμενους, που πλήρωσαν τα σπασμένα και της προηγούμενης κρίσης και δε μπορείτε, να συνεχίσετε, να τους καλείτε, να πληρώνουν τα σπασμένα και αυτής της κρίσης.

Θα τοποθετηθούμε περαιτέρω στις επόμενες συνεδριάσεις.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ κι εμείς την κυρία Κομνηνάκα.

Το λόγο έχει τώρα ο Ειδικός Αγορητής της Ελληνικής Λύσης, κ. Κωνσταντίνος Χήτας.

Ελάτε, κ. Χήτα, στο βήμα.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής Της Ελληνικής Λύσης):** Σας ευχαριστώ.

Δυστυχώς, κ. Υπουργέ, δεν είναι είδηση το γεγονός ότι η Ελλάδα είναι ο παράδεισος του λαθρεμπορίου, κάθε είδους λαθρεμπορίου - τσιγάρων, καπνού, καυσίμων και, δυστυχώς, και ανθρώπων. Συνεχίζω, να σας πω ότι σε ό,τι έχει, να κάνει με το τελευταίο, φυσικά, δεν αναφέρομαι μόνο στους πάσης φύσεως παράνομους, που έχουν κατακλύσει τη χώρα.

Είναι χαρακτηριστικό, κ. Υπουργέ, ότι χθεσινό πρωτοσέλιδο - και δεν είναι το θέμα μας το πρωτοσέλιδο, αλλά είναι η ουσία του πρωτοσέλιδου της εφημερίδας - αναφέρεται σε απόρρητη έκθεση της Ελληνικής Αστυνομίας - και εδώ είναι το σημαντικό, που πρέπει, να μείνουμε - σύμφωνα με την οποία το 25% των κατοίκων του Κέντρου της Αθήνας είναι μετανάστες. Σε περιοχές όπως τα Πατήσια και ο Άγιος Παντελεήμονας αυτό πλησιάζει 50%. Θα το συνδέσω τώρα με το λαθρεμπόριο, γιατί ξέρετε τι σημαίνει αυτό. Σενεγάλη, Κονγκό, Πακιστάν, Νιγηρία, Κούβα, Δομινικανή Δημοκρατία, Ζιμπάμπουε, Αφγανιστάν, όλοι αυτοί και παράνομα ήρθανε, κ. Υπουργέ, αλλά και για να ζήσουν εκτοξεύουν το λαθρεμπόριο στη χώρα μας και νομίζω ότι αυτό θα πρέπει, να το έχουμε όλοι πολύ σοβαρά υπόψη μας.

 Έχουν δημιουργήσει με λίγα λόγια κ.κ. συνάδελφοι, τις δικές τους πιάτσες, τη δική τους μαφία. Έτσι λειτουργεί και λυμαίνονται τα καλύτερα σημεία με τους περισσότερους πελάτες. Ποιοι είναι οι πελάτες; Είναι οι ομοεθνείς τους που ξοδεύουν φυσικά από τα επιδόματα, αλλά δυστυχώς και Έλληνες που η ανέχεια τους οδηγεί σε αναζήτηση φθηνότερων λαθραίων προϊόντων, κυρίως τσιγάρων

Δεν υπάρχει αμφιβολία ότι η κατάσταση είναι τραγική. Αυτό το λαθρεμπόριο έχει βαφτεί με αίμα. Αριστοτέλους και Μοναστηριού, Ομόνοια και Μαιάνδρου, καθώς και τα Καμίνια με το τελευταίο περιστατικό, αυτά όλα καταμαρτυρούν μια τραγική πραγματικότητα.

Αιμορραγούν τα δημόσια έσοδα από το λαθρεμπόριο τσιγάρων. Τα στοιχεία είναι σοκαριστικά. Το 2019 αγαπητέ κύριε Υπουργέ, είχαμε ως Ελλάδα το μεγαλύτερο ποσοστό λαθραίων τσιγάρων στην Ευρωπαϊκή Ένωση, με τις απώλειες των κρατικών ταμείων, να έρχονται τα 610 εκατομμύρια ευρώ. Η κατάσταση τώρα μέσω πανδημίας, φαίνεται ότι ξεφεύγει από κάθε έλεγχο. Το φαινόμενο φυσικά είναι παγκόσμιο. Δεν το συζητάμε.

Πάμε τώρα, σε μια έρευνα, την οποία θα την καταθέσει στα πρακτικά κ. Υπουργέ. Αν έχετε το χρόνο, θέλω να ρίξετε μια ματιά και φυσικά στους συναδέλφους απευθύνομαι να την πάρουν στα χέρια τους. Πρόσφατη έρευνα της Japan Tobacco International του με τίτλο «The Gathering Storm», θα την έχετε υπόψη σας και είναι ευχάριστο αυτό, είναι άκρως αποκαλυπτική και αποδεικνύει το μέγεθος του προβλήματος. Η κατάσταση που έχει δημιουργηθεί λοιπόν, λόγω του covid 19, δημιουργεί ευνοϊκές συνθήκες για την επέλαση μιας καταιγίδας του λαθρεμπορίου καπνικών. 456 δισεκατομμύρια παράνομα τσιγάρα καταναλώνονται ετησίως. 456 δισεκατομμύρια τσιγάρα.

Τρεις βασικές τάσεις της εποχής που μας υποδεικνύει εδώ η έρευνα, συμπεραίνει. Πρώτον. Οι λαθρέμποροι εμφανίζονται προετοιμασμένοι κάθε φορά να καλύψουν άμεσα και πλήρως τη ζήτηση. Γνωρίζουν εκ των προτέρων, ότι αναμένεται έκρηξη στις παράνομες πωλήσεις καπνού. Δεύτερον, Οι εγκληματικές οργανώσεις και συμμορίες βρήκαν γρήγορα εναλλακτικές διαδρομές από την παραγωγή έως και τη διανομή παρά το lock down και αυτό συνάγεται από κατασχέσεις σε χώρες όπως Τσεχία, Βέλγιο, Ελλάδα, Ιρλανδία και Ισπανία. Τρίτον. Η τεχνολογία, όπου και αυτό το ζήτημα είναι πολύ βασικό. Μήπως πρέπει να βάλουμε και την τεχνολογία μέσα κ. Υπουργέ και να συνεργαστείτε και με το Υπουργείο Ψηφιακής Μεταρρύθμισης. Η τεχνολογία είναι το ηλεκτρονικό έγκλημα. Διευκολύνει τη συνέχιση του λαθρεμπορίου με πλατφόρμες όπως το WhatsUp, το Facebook, παρέχουν γρήγορες, ευέλικτες μεθόδους επικοινωνίας, μεταξύ του καταναλωτή και του λαθρέμπορα.

Σύμφωνα με το Διεθνές Εμπορικό Επιμελητήριο, προβλέπεται, ότι το λαθρεμπόριο θα φτάσει τα 4 τρισεκατομμύρια δολάρια ως το 2022. Είναι η εκτίμηση του Διεθνούς Εμπορικού Επιμελητηρίου. Ακόμα τραγικότερο το γεγονός, ότι το 2019 εκτός το ότι είχαμε το μεγαλύτερο ποσοστό λαθραίων τσιγάρων η Ελλάδα στην Ευρωπαϊκή Ένωση, καταγράψαμε και τη δεύτερη μεγαλύτερη ποσότητα κατανάλωσης παραποιημένων τσιγάρων στην Ευρωπαϊκή Ένωση, 1,5 δισεκατομμύριο τσιγάρα. Προκαλούν ίλιγγο τα νούμερα.

Για την ιστορία, να πω απλά την πεντάδα των χωρών κ. Υπουργέ, αφού έχετε υπόψη στην έρευνα, θα γνωρίζετε, ότι μετά την Ελλάδα με 22,4% είναι η Λιθουανία, η Ιρλανδία, το Ηνωμένο Βασίλειο και η Κύπρος. Και φυσικά, κανείς δεν μπορεί να υπολογίσει, τις συνέπειες σε επίπεδο υγείας που μπορεί να έχουν τα λαθραία τσιγάρα, που προφανώς και δεν ελέγχονται από κανέναν. Ο έλεγχος λοιπόν αυτής της κατάστασης -και εδώ θα συμφωνήσουμε- και η πάταξη των κυκλωμάτων, είναι επιτακτική. Ιδιαίτερα μάλιστα, την ώρα που η Ελλάδα συνεχίζει να αποτελεί στόχο ομάδων οργανωμένου εγκλήματος που εμπλέκονται στο λαθρεμπόριο, τη διανομή παράνομων προϊόντων καπνού, καθώς και την παράνομη παραγωγή τους.

Η έκθεση τώρα, στην οποία αναφέρθηκα και θα την έχετε στη διάθεσή σας όσοι επιθυμείτε, έχει κοινοποιηθεί σε περισσότερες από 160 αρμόδιες υπηρεσίες σε όλο τον κόσμο και αναφέρεται σε συγκεκριμένους τρόπους για την αντιμετώπιση του λαθρεμπορίου καπνικών προϊόντων. Τι προτείνουν:

Πρώτων. Ένταση ελέγχων και αυστηροποίηση τους στα εθνικά σύνορα.

Δεύτερον. Η ενίσχυση των μηχανισμών ανταλλαγής πληροφοριών και ενδυνάμωση της συνεργασίας μεταξύ αρμόδιων αρχών.

Τρίτον. Επανεκτίμηση των φορολογικών μέτρων κ. Υπουργέ, που θα μπορέσουν να αυξήσουν ή να ανακτήσουν την εμπιστοσύνη των καταναλωτών και να αποτρέψουν την κατανάλωση παράνομων προϊόντων. Δηλαδή, να ρίξουμε τη φορολογία στα νόμιμα προϊόντα, να γίνουν πιο προσιτά στον κόσμο και να μην πάνε να αναζητούν λύσεις τέτοιες.

Τέταρτον, παγκόσμιες εκστρατείες ενημέρωσης και ευαισθητοποίησης των πολιτών, σχετικά με τους κινδύνους του παράνομου καπνού. Στην Ελλάδα έχουμε και τον «βραχνά» των παράνομων μεταναστών και λαθροδιακινητών που πρέπει πάση θυσία να αντιμετωπίσουμε.

 Πάμε τώρα, κύριε Υπουργέ στο λαθρεμπόριο καυσίμων. «Ήμασταν νιοι και γεράσαμε». Δεκαετίες, όλες οι πολιτικές δυνάμεις, προσπαθούν να πατάξουν το λαθρεμπόριο καυσίμων. Όλα αυτά τα χρόνια οι λαθρέμποροι έχουν «χτίσει αυτοκρατορίες», είναι απλησίαστοι από τις αρχές. Είναι «αλεξίσφαιροι» στους όποιους κρατικούς ελέγχους. Και τι δεν έχουμε ακούσει και τι δεν έχουμε δει όλα αυτά τα χρόνια; Νοθείες με χημικά και άλλες ουσίες. Πειραγμένες αντλίες. Διπλούς πάτους στα βυτία και στα τάνκερ. Παράνομες δεξαμενές. Παράνομους αγωγούς. Τα έχουμε δει όλα, χωρίς, όμως, δυστυχώς, τίποτα να έχει αλλάξει όλα αυτά τα χρόνια και πώς να αλλάξει όταν για παράδειγμα η εγκατάσταση των συστημάτων εισροών-εκροών στα πρατήρια, δηλαδή η παρακολούθηση και η ηλεκτρονική μετάδοση δεδομένων εισροών-εκροών καυσίμων στο σύνολο της εφοδιαστικής αλυσίδας, η πρώτη απόφαση έχει εκδοθεί από το 2010. Ο στόχος για πλήρη λειτουργία των συστημάτων στα πρατήρια έχει μετατεθεί από το τέλος του 2018, κύριε Υπουργέ, στο τέλος του 2021.

 Συνολικά, λοιπόν, - γιατί τα νούμερα μετράνε - εκτιμάται ότι τα έσοδα που χάνει το κράτος από το λαθρεμπόριο καυσίμων προσεγγίζουν τα πεντακόσια εκατομμύρια το χρόνο. Μιλάμε για μισό δις, ένα τεράστιο ποσό που θα μπορούσε να βοηθήσει και να ενισχύσει την εθνική μας οικονομία, αλλά και με τη σειρά της, μετά η Πολιτεία να στηρίξει τους Έλληνες πολίτες. Και τα πράγματα λόγω της οικονομικής δυσπραγίας και της μεγάλης ύφεσης αντί να καλυτερεύουν είναι λογικό να χειροτερεύουν.

 Το λαθρεμπόριο καυσίμων δεν έχει στεγανά. Συμβαίνει σε όλα τα στάδια της αλυσίδας, από τον χώρο των διυλιστηρίων, εκεί που ξεκινάει, στα μέσα και στους τρόπους διακίνησής τους, όπου εστιάζεται και το μεγαλύτερο πρόβλημα, όπως γνωρίζετε, μέχρι και την τελική διάθεση στους καταναλωτές. Όλοι ξέρουμε ότι το λαθρεμπόριο γίνεται μέσω των χερσαίων συνόρων, κυρίως κατά το στάδιο της εισαγωγής, αλλά και εξαγωγής με βυτιοφόρα, αλλά και πλωτά μέσα - είναι τα γνωστά σλέπια - στα οποία θα αναφερθούμε στις επόμενες συνεδριάσεις. Το μεγάλο θέμα είναι αν έχουμε πραγματικά βούληση να τα αντιμετωπίσουμε όλα αυτά.

 Πάμε τώρα στο λαθρεμπόριο αλκοόλ. Δεν θα σταθώ στην δεδομένη, κύριε Υπουργέ, ζημιά που προκαλούν τα νοθευμένα ποτά και διακινούνται λαθραία. Έχουν καταγραφεί θάνατοι από ποτά «μπόμπες» που σερβίρονται σε ανυποψίαστους καταναλωτές. Θα σταθώ, όμως στο γεγονός ότι από την παράνομη διακίνηση αλκοολούχων το κράτος έχει απώλειες πάνω από 40 εκατομμύρια ευρώ ετησίως, μόνο από τα ποτά, 40 εκατομμύρια ευρώ, τεράστιο νούμερο.

 Ένα άλλο θέμα του νομοσχεδίου στο οποίο θα αναφερθούμε με λεπτομέρειες και στα άρθρα αύριο είναι η αμοιβή που προβλέπεται στους πληροφοριοδότες. Συμφωνούμε όλοι πως ο περιορισμός και η πάταξη του λαθρεμπορίου σαφώς και πρέπει να είναι πρωταρχικός στόχος. Αυτό δε σημαίνει ότι ο «σκοπός πάντα αγιάζει τα μέσα» και φυσικά δεν σημαίνει ότι δίνουμε και σας δίνουμε λευκή επιταγή και αναφέρομαι στον καθορισμό αμοιβής σε όποιον δώσει πληροφορίες για λαθρεμπορία που δεν είναι και απαραιτήτως κακό αν θέλετε, αλλά εσείς προβλέπετε αμοιβές και για τους υπαλλήλους της Ανεξάρτητης Αρχής, της ΑΑΔΕ και μάλιστα κατ’ αποκοπή και ποσοστιαίες για την επίτευξη, όπως λέτε, εξαιρετικών επιδόσεων. Αυτοί δεν λαμβάνουν το μισθό τους, ούτως ή άλλως, κύριε Υπουργέ, δεν πληρώνονται; Αυτή δεν είναι η δουλειά τους; Αυτή είναι η δουλειά τους.

Πέραν της άνισης, λοιπόν, μεταχείρισης σε σχέση με άλλους δημοσίους υπαλλήλους δεν καταλαβαίνετε ότι τους μεταλλάσσετε και σε κυνηγούς κεφαλιών.

Πείτε μας, όμως και κάτι άλλο, πραγματικά. Ποιους θα κυνηγούν αυτοί οι άνθρωποι; Άκου. Βγήκε η ΑΑΔΕ έξω να πιάσει λαθραία τσιγάρα, λαθραία ποτά. Ποιους θα κυνηγάει; Θα κυνηγήσουν, άραγε, αυτοί οι δημόσιοι υπάλληλοι τους αμέτρητους παράνομους μετανάστες που έχουν κάνει το λαθρεμπόριο επάγγελμα ή πάλι θα καταδιώκουν μόνο κάποια μαγαζιά μικρά;

Ένα κομμάτι το οποίο σας προτείνουμε να το σκεφτείτε, κύριε Υπουργέ, έχουμε χρόνο ακόμα μέχρι την ψήφιση του νομοσχεδίου, είναι τα τέλη κυκλοφορίας. Λόγω της πανδημίας - το έχουμε πει πάρα πολλές φορές και ο Πρόεδρός μας - και των περιορισμών που ο κόσμος είναι σπίτι ως Ελληνική Λύση, λοιπόν, προτείνουμε να μειωθούν τα τέλη κυκλοφορίας, ανάλογα με τους μήνες που συνεχίζονται αυτά τα περιοριστικά μέτρα.

Δηλαδή, γιατί θα πρέπει ο Έλληνας να πληρώσει τέλη κυκλοφορίας για 12 μήνες, όταν δεν κυκλοφορεί. Το να του μεταθέσεις την πληρωμή, να του δώσεις μια παράταση, δεν του κάνεις κάτι, επί της ουσίας, γιατί πάλι το ποσό καλείται να το πληρώσει.

Υπάρχει μία λογική - και θα ήθελα μια απάντηση, πραγματικά εδώ δεν είναι σημείο αντιπαράθεσης, αυτό είναι μια λογική - δηλαδή, πόσους μήνες είχαμε lock down, δύο, τρεις; Ας το αφαιρέσουμε αυτό από τους ανθρώπους οι οποίοι αποδεδειγμένα ήταν σε αναστολή εργασίας, δεν κυκλοφορούσαν.

Να το δούμε λίγο αυτό, να δώσουμε μια μικρή ανάσα στους πολίτες. Δεν είναι ούτε λαϊκισμός. Είναι μια σκέψη, την οποία σας την παραθέτουμε και νομίζω, μπορεί να την εφαρμόσετε. Να δείξετε και εσείς μια έμπρακτη ευαισθησία και κατανόηση στον Έλληνα φορολογούμενο.

Και κλείνω, κύριε πρόεδρε. Είναι χαρακτηριστικό, ότι παρόλες τις εξαγγελίες και τους νόμους - κάθε κυβέρνηση που το κάνει αυτό, για την πάταξη του λαθρεμπορίου - δεν έχει επιτευχθεί κάτι. Και αυτή είναι η αλήθεια, κύριε Υπουργέ. Και πραγματικά ευχόμαστε να καταφέρετε να πατάξετε το λαθρεμπόριο. Νομίζω, ότι σ’ αυτό είμαστε όλοι σύμφωνοι και κοιτάχτε, το πρόβλημα στην Ελλάδα είναι ότι νομοθετούμε πάρα πολλές φορές - το ξέρετε και εσείς - οι νόμοι πολλές φορές δεν εφαρμόζονται, δεν βρίσκουν εφαρμογή, δεν είναι πρακτικοί. Ξέρετε, είστε Υπουργός, ότι οι νόμοι εφαρμόζονται στην πράξη και εκεί κρίνονται, όχι όταν ψηφίζονται.

Υπάρχει μια δαιδαλώδης πολυνομία και πολλές σε είδος αριθμό κανονιστικές αποφάσεις. Και αυτές οι αποφάσεις και αυτή η πολυνομία, έχουν επιτείνει - αν θέλετε - την δυσλειτουργία του κρατικού μηχανισμού και των ελεγκτικών μηχανισμών.

Οι πολλές υπηρεσίες, με παράλληλες αρμοδιότητες και καθήκοντα, έχει αποδειχθεί ότι δεν βοηθούν καθόλου την κατάσταση. Με ημίμετρα και νόμους μη υλοποιήσιμους, δεν πρόκειται να αλλάξει τίποτα και το λαθρεμπόριο, δυστυχώς, θα συνεχίσει να υφίσταται.

Χρειάζεται, όμως, και κάτι άλλο, κύριε υπουργέ, και πραγματικά κλείνω με αυτό. Το λαθρεμπόριο βρίσκει έρεισμα και έχει κοινό παρονομαστή, τι; Τη φτώχεια. Τη φτώχεια του Έλληνα.

Σε δημοσιονομικό, λοιπόν, επίπεδο θα πρέπει να επαναπροσδιοριστεί η φορολογική πολιτική - και αυτό είναι στο χέρι σας - έτσι ώστε τα νόμιμα αγαθά - το είπα και πριν - να είναι πιο προσιτά στον Έλληνα πολίτη, στον Έλληνα καταναλωτή και να επιλέξει το νόμιμο. Γιατί, ακριβά αγαθά, σημαίνει αύξηση του λαθρεμπορίου και συρρίκνωση του νόμιμου εμπορίου. Σας ευχαριστώ πολύ.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε τον κύριο Χήτα. Τι ψηφίζετε, κύριε Χήτα;

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Επιφυλασσόμαστε για την ολομέλεια, κύριε πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Επιφύλαξη. Καλώς. Τον λόγο τώρα έχει, ο Ειδικός Αγορητής του ΜέΡΑ25, κύριος Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Ευχαριστώ πολύ, κύριεπρόεδρε. Κύριε Υπουργέ, κυρίες και κύριοι, σήμερα συζητάμε, λοιπόν, για το Σχέδιο Νόμου «περιστολής του λαθρεμπορίου και κύρωση του πρωτοκόλλου για την εξάλειψη του παράνομου εμπορίου καπνού, διατάξεις περί κοινωφελών περιουσιών και σχολαζουσών κληρονομιών, διατάξεις για τα τέλη κυκλοφορίας και τα τέλη ταξινόμησης, κίνητρα για την προσέλκυση φορολογικών κατοίκων».

Θα αρχίσω λέγοντας, ότι το 2015 εν μέσω κρίσεως ο Γιάνης Βαρουφάκης, ως Υπουργός Οικονομικών, ξεκίνησε τον έλεγχο της φοροδιαφυγής τότε, μέσω αλγοριθμικού ελέγχου στο Υπουργείο. Κανονικά χρειάζεται μία γενική ομπρέλα αλγοριθμικών ελέγχων της φοροδιαφυγής, που από εκεί και μετά θα αρχίσουν οι φορολογικοί έλεγχοι και όχι αποσπασματικά μέτρα.

Το 2015 το Υπουργείο Οικονομικών, την Γιάνη Βαρουφάκη, υπολόγισε την ετήσια οικονομική απορία για την Ελλάδα, τάξης μεταξύ 400 και 800 εκατομμυρίων ευρώ από το λαθρεμπόριο. Οι λόγοι γιγάντωσης του λαθρεμπορίου των καπνικών, ασφαλώς και ήταν η κρίση, η φτωχοποίηση.

Ένα κλειδί - κλειδί από την άποψη της δίωξης του λαθρεμπορίου - είναι η λεγόμενη ιχνηλασιμότητα, δηλαδή, η ικανότητα να βρίσκουμε ανά πάσα στιγμή το ιστορικό, τη χρήση ή τον εντοπισμό, ενός πακέτου τσιγάρων - παραδείγματος χάριν - μέσα από καταγεγραμμένες ταυτότητες.

Οι ελληνικές υπηρεσίες, θεωρούν ζωτικής σημασίας την ύπαρξη ενός ανεξαρτήτου συστήματος ιχνηλασιμότητας, που θα δίνει σε κάθε πακέτο τσιγάρων ένα μοναδικό κωδικό αποθηκευμένο σε κυβερνητικά ελεγχόμενη βάση δεδομένων.

Η πρόσφατη παγκόσμια υγειονομική κρίση, σε συνδυασμό με την οικονομική ύφεση, δημιουργούν τις προϋποθέσεις για περαιτέρω διόγκωση του παγκόσμιου λαθρεμπορίου.

Βάσει διεθνών ερευνών, όπως της Japan Tabaco International - που ακούστηκε και προηγουμένως - σύμφωνα με την έκθεση αυτή, μεγάλες εγκληματικές οργανώσεις, θα επηρεαστούν περισσότερο από την παγκόσμια ζήτηση για φθηνά καταναλωτικά αγαθά και θα αξιοποιήσουν περαιτέρω τη μειωμένη αγοραστική δύναμη των καταναλωτών ενόψει της αναπόφευκτης παγκόσμιας ύφεσης, κυρίως σε χώρες με υψηλή φορολογία στα προϊόντα καπνού.

Οι λαθρέμποροι, βάσει της EUROPOL, είναι έτοιμοι να καλύψουν τη συνεχώς αυξανόμενη ζήτηση για παράνομα προϊόντα, καθότι γνωρίζουν εκ των προτέρων την έκρηξη στις παράνομες πωλήσεις καπνού και η τεχνολογία, όπως οι εφαρμογές What’sUp και Facebook, διευκολύνουν το λαθρεμπόριο, διότι παρέχουν γρήγορες και ευέλικτες μεθόδους επικοινωνίας μεταξύ του τελικού καταναλωτή και των λαθρεμπόρων.

Η Ευρωπαϊκή Επιτροπή εκτιμά ότι αν όλα τα προϊόντα καπνού που διατίθενται στη μαύρη αγορά είχαν πωληθεί νόμιμα, θα προστίθεντο άλλα 10 δισ. ευρώ ετησίως στον προϋπολογισμό της Ε.Ε. και των κρατών - μελών της. Η Ελλάδα συνεχίζει να αποτελεί στόχο ομάδων οργανωμένου εγκλήματος που εμπλέκονται στο λαθρεμπόριο, τη διανομή παράνομων προϊόντων καπνού, καθώς και στην παράνομη παραγωγή τους. Οι ίδιες εγκληματικές ομάδες που κάνουν λαθρεμπόριο καπνικών προϊόντων συνδέονται με τη διακίνηση όπλων και το εμπόριο λευκής σάρκας, υπογραμμίζει η Παγκόσμια Οργάνωση Κατά του Λαθρεμπορίου.

Από το λαθρεμπόριο προέρχεται «βρώμικο» χρήμα, το οποίο «ξεπλένεται» διεθνώς και μέσω φορολογικών παραδείσων. Να υπενθυμίσω επίσης ότι μέσα σε ένα βράδυ καταργήθηκε η κορωνίδα της ελβετικής οικονομίας, του ελβετικού τραπεζικού συστήματος, με την άρση του τραπεζικού απορρήτου της Ελβετίας, κατόπιν πιέσεων των ΗΠΑ, λόγω ισχυρών της πολιτικής βούλησης. Η Κυβέρνηση της Ν.Δ. έχει επιτελικοποιήσει το Κράτος, από τη μια πλευρά, και η ΑΑΔΕ είναι στα χέρια της Τρόικας από την άλλη και διερωτώμεθα αν θα είναι το ελεγκτικό σύστημα αμερόληπτο. Μπορεί η ΑΑΔΕ να μην ελέγξει στοχευμένα, για παράδειγμα, τη γερμανική FRAPORT, αλλά να ελέγχει κάθε άλλο φορολογούμενο.

Εμείς, στο ΜέΡΑ25, προτείνουμε ένα διαβουλευτικό συμβούλιο κληρωτών και εκλεγμένων πολιτών, αυτό που ονομάζουμε, αυτό που ονομάζουμε ΔΙΑΣΚΕΠ, όπου κληρωτοί και εκλεγμένοι πολίτες θα αποτελούν ένα δημόσιο ελεγκτικό καθεστώς ελέγχου, πραγματικά αποδεκτό από την κοινωνία, για να είναι το ελεγκτικό σύστημα το μέγιστο δυνατό αμερόληπτο.

Στο άρθρο 38 του νομοσχεδίου είναι ο υπολογισμός τελών κυκλοφορίας με βάση την Ευρωπαϊκή και Παγκόσμια Ημέρα Μέτρησης των Ρύπων Διοξείδιού του Άνθρακα. Εδώ να υπενθυμίσουμε ότι το μεγαλύτερο σκάνδαλο διεθνώς με τις εκπομπές ρύπων διοξειδίου έγινε από την γερμανική αυτοκινητοβιομηχανία Volkswagen. Για να αναπτυχθεί άμεσα η ζήτηση για τη χρήση ηλεκτρονική των οχημάτων ή με υδρογόνο στο μέλλον, τα οποία θα συμβάλουν στη μείωση των ρύπων διοξείδιού του άνθρακα, πέρα από τα όποια κίνητρα δοθούν, πρέπει πρωτίστως δημιουργηθούν επαρκείς σταθμοί φόρτισης των αυτοκινήτων αυτών.

Για τα κίνητρα και την προσέλκυση φορολογικών κατοίκων, παρατηρούμε έναν διεθνή ανταγωνισμό στο σημείο αυτό, μεταξύ κρατών για να προσελκύσουν φορολογούμενους, δίνοντας όλο και μεγαλύτερα φορολογικά κίνητρα και μεγαλύτερες παροχές και εκπτώσεις. Όλο και περισσότεροι πλούσιοι Αμερικανοί επιδιώκουν να αποκτήσουν δεύτερη υπηκοότητα,, όπως ο δισεκατομμυριούχος Erik Schmitt της Alphabet, η περιουσία, του οποίου υπολογίζεται σε 10 δισ. δολάρια, το «χρυσό» διαβατήριο της Κύπρου. Λένε ότι δεν έχουν ξαναδεί παρόμοιες ενδείξεις και όμοια κατάσταση με τον αριθμό των Αμερικανών που αναζητούν δεύτερη υπηκοότητα να αυξάνεται από τα τέλη του περυσινού έτους. Δεύτερη υπηκοότητα αναζητούν άτομα που δεν επιθυμούν να πληρώνουν υψηλούς φόρους ή επιθυμούν μεγαλύτερη ευελιξία στις επενδυτικές κινήσεις τους ή μια εναλλακτική έδρα διαμονής, από χώρες όπως η Κίνα, η Νιγηρία ή το Πακιστάν. Στην παράγραφο 1.δ’ του άρθρου 40 αναφέρεται η προϋπόθεση ότι ο ξένος που θα έρθει στην Ελλάδα για να φορολογηθεί δηλώνει ότι θα παραμείνει στην Ελλάδα τουλάχιστον για μία διετία.

Θεωρούμε το χρονικό διάστημα αυτό πάρα πολύ μικρό και μας φαίνεται, ότι θα πάει να κάνει, να το πούμε έτσι απλά, μια αρπαχτή.

Τέλος, το σχέδιο νόμου, κινείται σε μια σωστή κατεύθυνση. Θα περιμένουμε, όμως, κύριε Υπουργέ, να δούμε, εάν καταθέσετε, όπως συνηθίζεται και άλλες τροποποιήσεις και επιφυλασσόμαστε για την Ολομέλεια.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Υπουργός.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ πολύ, κύριε Πρόεδρε. Κυρίες και κύριοι συνάδελφοι, το νομοσχέδιο που συζητάμε σήμερα, έχει συγκεκριμένη στόχευση, επικεντρώνεται σε ένα πεδίο, που παρά τις προσπάθειες που έγιναν τα τελευταία χρόνια, εξακολουθεί να παρουσιάζει σοβαρά κενά ελέγχου. Αναφέρομαι στο λαθρεμπόριο στα καύσιμα, στα καπνικά προϊόντα, στα αλκοολούχα ποτά, αλλά και σε άλλα προϊόντα, όπως ο καφές, που έχει ως συνέπεια την απώλεια δημοσίων εσόδων, πέρα από το ποινικά κολάσιμο αυτών των πράξεων.

Το νομοσχέδιο αποτελεί προϊόν ενδελεχούς μελέτης. Όλο το προηγούμενο διάστημα, καταγράψαμε όλα τα κενά που υπήρχαν στο σύστημα ελέγχου. Οι διατάξεις που περιλαμβάνονται στο νομοσχέδιο, αποτελούν προϊόν αυτής της καταγραφής και όχι μόνο. Προτού προχωρήσουμε, διαβουλευτήκαμε με τους συνδέσμους και τους εκπροσώπους των επιχειρήσεων, που πλήττονται λόγω του αθέμιτου ανταγωνισμού που δημιουργεί το λαθρεμπόριο. Σ’ αυτή τη προσπάθεια, θα είμαστε όλοι μαζί, καθώς αναγνωρίζουμε πάντα τη σημασία της συνέργειας δημοσίου και ιδιωτικού τομέα. Ο στόχος μας είναι να υπάρξει μέγιστη δυνατή συναίνεση στη ψήφιση αυτού του νομοσχεδίου.

Η δική μου τοποθέτηση και ρητορική, κινείται πέρα από κομματικούς διαγκωνισμούς. Δεν είναι στις προθέσεις μου να προσωποποιήσω την ευθύνη για όλα όσα δεν έγιναν το προηγούμενο διάστημα. Να αναφερθώ σε εξαγγελίες στόχων για τα έσοδα που θα προέκυπταν από την πάταξη του λαθρεμπορίου στα καύσιμα, οι οποίες ποτέ δεν έγιναν πράξη. Θα αναφερθώ στη φιλοσοφία του νομοσχεδίου, αλλά και σε εκείνες τις διατάξεις, που πράγματι, αποτελούν βελτιωτικές παρεμβάσεις και αποκαθιστούν τα κενά που υπήρχαν στο σύστημα ελέγχου. Αυτές οι παρεμβάσεις είναι που θα μας δώσουν τη δυνατότητα να αντιμετωπίσουμε αποτελεσματικά το λαθρεμπόριο.

Όπως όλοι γνωρίζετε, το 2016, η προηγούμενη κυβέρνηση, προχώρησε στη σύσταση Συντονιστικού Επιχειρησιακού Κέντρου, για την αντιμετώπιση του λαθρεμπορίου προϊόντων ειδικού φόρου κατανάλωσης, το γνωστό Σ.Ε.Κ.. Σωστή κίνηση, αλλά που για δύο ολόκληρα χρόνια έμεινε στα χαρτιά, αφού το Συντονιστικό Επιχειρησιακό Κέντρο ξεκίνησε να λειτουργεί το 2018 και μάλιστα, με πολλά προβλήματα, ελλείψεις προσωπικού και εμφανή αδυναμία να εκπληρώσει το ρόλο και την αποστολή του. Αυτό το συντονιστικό όργανο ερχόμαστε να αξιοποιήσουμε με τη σχετική ρύθμιση. Στο πλαίσιο αυτό θεωρήσαμε αναγκαίο, το Σ.Ε.Κ. να τεθεί υπό την εποπτεία κυβερνητικής επιτροπής, με επικεφαλής τον Υπουργό Οικονομικών. Με αυτό τον τρόπο, θα υπάρχει ενιαία στρατηγική και οδηγίες, που θα δεσμεύουν όλες τις συναρμόδιες αρχές για την αντιμετώπιση του λαθρεμπορίου. Την ίδια στιγμή, προχωράμε σε ενίσχυση και διεύρυνση των αρμοδιοτήτων του Σ.Ε.Κ., αλλά και στην στελέχωσή του με έμπειρα και εξειδικευμένα στελέχη. Ειδικότερα, η αρμοδιότητά του επεκτείνεται πλέον και σε προϊόντα φόρου κατανάλωσης, όπως ο καφές. Η στελέχωση σε επίπεδο προέδρου και μελών διοικητικού συμβουλίου, αλλά και η επιλογή των λοιπών στελεχών του, συνδέονται με αυστηρά, αντικειμενικά και αξιοκρατικά κριτήρια και κυρίως, με τη γνώση και την εμπειρία τους στο συγκεκριμένο αντικείμενο.

Από κει και πέρα, υπάρχουν συγκεκριμένες προσεκτικές παρεμβάσεις σε τρία πεδία, στα οποία αναπτύσσεται ευρέως το φαινόμενο του λαθρεμπορίου και αναφέρομαι στα αλκοολούχα ποτά, στα καύσιμα και στα καπνικά προϊόντα. Ειδικότερα, για τα αλκοολούχα ποτά, δημιουργείται, για πρώτη φορά, ηλεκτρονικό μητρώο επιτηδευματιών, το οποίο θα συμβάλει στην παρακολούθηση, στον έλεγχο και στην εποπτεία όλων των σταδίων της εφοδιαστικής αλυσίδας για τα συγκεκριμένα προϊόντα. Σε αυτό το μητρώο θα καταχωρηθούν τα στοιχεία όλων των επιτηδευματιών που παράγουν, μεταποιούν, προμηθεύονται από το εξωτερικό αλκοολούχα ποτά, ή κάνουν χονδρική πώληση.

Μία ακόμη καινοτομία, που συμβάλλει στην κατεύθυνση της αντιμετώπισης του λαθρεμπορίου στα αλκοολούχα ποτά, είναι η δημιουργία Ηλεκτρονικού Συστήματος Ταυτοποίησης Αλκοολούχων Ποτών, με βάση την ένδειξη παρτίδας, στο οποίο θα καταχωρίζονται στοιχεία σχετικά με την παραγωγή, τις παραλαβές από το εξωτερικό, τη μεταποίηση και τις χονδρικές πωλήσεις αλκοολούχων προϊόντων. Με αυτόν τον τρόπο, τίθεται σε λειτουργία ένα ολοκληρωμένο και αποτελεσματικό σύστημα ελέγχου και ταυτοποίησης των αλκοολούχων ποτών.

Ευρείες παρεμβάσεις υπάρχουν και στο ζήτημα της αντιμετώπισης του λαθρεμπορίου στα καύσιμα. Όπως όλοι γνωρίζουν, το σύστημα εισροών-εκροών επεκτάθηκε, από το 2012, σε όλες τις εγκαταστάσεις υγρών καυσίμων, καθώς και στα πλωτά εφοδιαστικά μέσα. Δεν αξιοποιήθηκε, όμως, επαρκώς, λόγω της αδυναμίας της κεντρικής βάσης του δημοσίου να επεξεργαστεί αποτελεσματικά τα δεδομένα.

Με το υπό συζήτηση νομοσχέδιο, ερχόμαστε να ολοκληρώσουμε νομοθετικά την υποχρέωση εγκατάστασης του εν λόγω συστήματος και στις μεγάλες εγκαταστάσεις, φορολογικές αποθήκες και αποθήκες αποταμίευσης υγραερίων. Προκειμένου να δημιουργηθεί ένα νέο ολοκληρωμένο σύστημα παρακολούθησης και ελέγχου των υγραερίων, προβλέπεται, συμπληρωματικά, και η χρήση μοριακού συστήματος για την υιοθέτησή τους.

Ακόμη, για πρώτη φορά, δημιουργείται Ηλεκτρονικό Μητρώο Δεξαμενών, στο οποίο υπάρχει υποχρέωση απογραφής για όλες τις δεξαμενές αποθήκευσης και διακίνησης καυσίμων, εκτός από αυτές που χρησιμοποιούνται από τους τελικούς καταναλωτές και τις Ένοπλες Δυνάμεις.

Καλύπτεται, επίσης, το υφιστάμενο κενό στο ισχύον κυρωτικό πλαίσιο και εισάγονται αυστηρές κυρώσεις για βυτιοφόρα οχήματα και πλωτά εφοδιαστικά μέσα, που δεν θα τηρήσουν τις υποχρεώσεις τους για την εγκατάσταση συστήματος γεωγραφικού εντοπισμού, το γνωστό GPS.

Στην ίδια βάση, θεσπίζονται αυστηρές κυρώσεις για τις περιπτώσεις παράβασης των υποχρεώσεων που αφορούν στην εγκατάσταση του συστήματος εισροών-εκροών σε εγκαταστάσεις αποθήκευσης υγρών καυσίμων και υγραερίου.

Αυξάνεται, επίσης, ο βαθμός παρακολούθησης και διασταύρωσης των σχετικών στοιχείων, αφού η αρμοδιότητα της ανάπτυξης και διαχείρισης των πληροφοριακών συστημάτων εισροών-εκροών και των συστημάτων εντοπισμού γεωγραφικής θέσης μεταφορικών μέσων GPS περιέρχονται, πλέον, στην Ανεξάρτητη Αρχή Δημοσίων Εσόδων.

Στην κατεύθυνση της αυστηροποίησης του θεσμικού πλαισίου κινείται και η πρόβλεψη για την επιβολή του διοικητικού μέτρου της προσωρινής σφράγισης πρατηρίου πώλησης καυσίμων και λοιπών εγκαταστάσεων εμπορίας, για τις περιπτώσεις που διαπιστώνεται νοθεία στα καύσιμα. Πρόκειται για ένα μέτρο που στοχεύει στην προστασία των καταναλωτών, ενώ δίνεται η δυνατότητα δημοσιοποίησης των στοιχείων όσων νοθεύουν καύσιμα.

Σε ότι αφορά στα καπνικά προϊόντα. Συγχωνεύονται δύο ήδη θεσμοθετημένα συστήματα παρακολούθησης καπνικών, με παρόμοιες λειτουργίες:

-Το ενιαίο κεντρικό Μητρώο Εφοδιαστικής Αλυσίδας Καπνού και βιομηχανοποιημένων Καπνών και

-Το πληροφοριακό σύστημα του Μητρώου Ιχνηλασιμότητας Καπνικών Προϊόντων.

Με αυτόν τον τρόπο παρακολουθείται, μέσω ενός μοναδικού αριθμού, η πορεία κάθε πακέτου καπνικών προϊόντων μέχρι και το πρώτο σημείο λιανικής πώλησης.

Επίσης, εντάσσονται στις υφιστάμενες αδειοδοτήσεις και Μητρώα του Εθνικού Τελωνειακού Κώδικα και άλλες κρίσιμες δραστηριότητες, που ασκούνται στο πλαίσιο της εφοδιαστικής αλυσίδας καπνικών προϊόντων, όπως η διαμεσολάβηση και η μεταποίηση. Θα παρακολουθείται πλέον και η διακίνηση κρίσιμων πρώτων υλών, όπως το τσιγαρόχαρτο. Η συμπερίληψή τους καλύπτει την ανάγκη πληρέστερου ελέγχου της εφοδιαστικής αλυσίδας, αλλά προκύπτει και από το γεγονός ότι, πλέον, παρατηρείται το φαινόμενο της αυξανόμενης δραστηριοποίησης παράνομων εργοστασίων καπνικών και εντός Ελλάδας.

Για προφανείς λόγους τοπικής εγγύτητας, τα κυκλώματα λαθρεμπορίας μπορεί να στρέφονται στις δραστηριότητες της εγχώριας εφοδιαστικής αλυσίδας που δεν καλύπτονται πλήρως από την υφιστάμενη νομοθεσία, όπως η προμήθεια τσιγαρόχαρτων. Οι συγκεκριμένες ρυθμίσεις του νομοσχεδίου επιτρέπουν τον αποτελεσματικό έλεγχο και αυτών των δραστηριοτήτων.

Στην ίδια κατεύθυνση κινείται και η κύρωση του διεθνούς Πρωτοκόλλου για την εξάλειψη του παράνομου εμπορίου προϊόντων καπνού, που έχουν συνυπογράψει 54 συμβαλλόμενα μέρη -μεταξύ των οποίων και η Ευρωπαϊκή Ένωση, το οποίο έχει σημαντικές προεκτάσεις για την αντιμετώπιση του λαθρεμπορίου. Το Πρωτόκολλο είχε υπογράψει η χώρα μας, στις 9 Ιουλίου 2013, αλλά, παρά τη μεγάλη του σημασία, δεν το έχει κυρώσει έως σήμερα.

Ουσιαστικά, αυτή η διεθνής συμφωνία αποτελεί τη βάση της διακρατικής συνεργασίας και της ανταλλαγής πληροφοριών και τεχνογνωσίας στον κρίσιμο τομέα του ελέγχου του λαθρεμπορίου καπνικών προϊόντων. Στο νομοσχέδιο περιλαμβάνονται και άλλες διατάξεις που στοχεύουν στην περιστολή του λαθρεμπορίου οι οποίες περιλαμβάνουν κυρώσεις σε περίπτωση παρεμπόδισης του τελωνειακού ελέγχου ή καταστρατήγηση τελωνειακών καθεστώτων με παράλληλη αυστηροποίηση του πλαισίου των ποινών φυλάκισης και κάθειρξης για το αδίκημα της λαθρεμπορίας.

 Κυρίες και κύριοι συνάδελφοι, στο νομοσχέδιο έχουν ενταχθεί και άλλες διατάξεις σε δύο σημαντικά θέματα. Το πρώτο, αφορά στη θέσπιση νέων κινήτρων για τη μεταφορά της φορολογικής κατοικίας στην Ελλάδα για μισθωτούς και επιχειρηματίες. Μια διάταξη που δεν έχει ως αποδέκτες και ωφελούμενους μόνο πολίτες με φορολογική κατοικία στην αλλοδαπή, αλλά στοχεύει και στον επαναπατρισμό των Ελλήνων που έφυγαν στο εξωτερικό στα χρόνια της κρίσης. Το φορολογικό κίνητρο που θεσπίζεται είναι η απαλλαγή από το φόρο εισοδήματος και από την ειδική εισφορά αλληλεγγύης για το 50% του εισοδήματος από μισθωτή εργασία και από ατομική επιχειρηματική δραστηριότητα που αποκτάται στη χώρα μας. Υπάρχουν τέσσερις προϋποθέσεις για να κάνει κάποιος χρήση αυτής της διάταξης που είναι οι εξής:

Πρώτον, να μην ήταν φορολογικός κάτοικος της Ελλάδος τα προηγούμενα 7 από τα 8 έτη πριν από τη μεταφορά της φορολογικής κατοικίας του στην Ελλάδα.

Δεύτερον, να μεταφέρει τη φορολογική του κατοικία από κράτος μέλος της Ευρωπαϊκής Ένωσης ή του ΕΟΧ ή από κράτος με το οποίο είναι σε ισχύ συμφωνία διοικητικής συνεργασίας στον τομέα της φορολογίας με την Ελλάδα.

 Τρίτον, να λαμβάνει εισόδημα από μισθωτές υπηρεσίες ή από άσκηση επιχειρηματικής δραστηριότητας και τέταρτον, να δηλώνει, ότι θα παραμείνει στην Ελλάδα τουλάχιστον για μία διετία.

Το δεύτερο σημαντικό θέμα είναι οι διατάξεις για τα τέλη κυκλοφορίας και το τέλος ταξινόμησης επιβατικών αυτοκινήτων με δεδομένο, ότι από την 1η Ιανουαρίου του 2021 θα εφαρμόζεται σε όλες τις χώρες της Ευρωπαϊκής Ένωσης η νέα μέθοδος για τον υπολογισμό ρύπων των επιβατικών αυτοκινήτων. Προκειμένου να μην υπάρξει επιβάρυνση σε σχέση με τα όσα ισχύουν σήμερα για τα τέλη κυκλοφορίας και το τέλος ταξινόμησης που αναλογούν σε καινούργια επιβατικά οχήματα που θα ταξινομηθούν στη χώρα μας από την 1η Ιανουαρίου 2021 και έπειτα γίνονται οι αναγκαίες προσαρμογές στις υφιστάμενες διατάξεις. Σημειώνω, ότι για τα λοιπά αυτοκίνητα πλην, δηλαδή, των καινούργιων επιβατικών για τα οποία γίνεται η προσαρμογή αυτή δεν αλλάζει τίποτα σε σχέση με σήμερα.

Κυρίες και κύριοι συνάδελφοι, όπως είπα και στην αρχή της ομιλίας μου ο στόχος μας είναι να επιτευχθεί ευρεία συναίνεση στην ψήφιση του νομοσχεδίου. Δεν θέτουμε μεγαλεπήβολους ποσοτικούς στόχους για τα δημόσια έσοδα που θα προκύψουν από την αντιμετώπιση του λαθρεμπορίου. Ο δικός μας στόχος είναι να δημιουργήσουμε ένα αποτελεσματικό και λειτουργικό πλαίσιο που θα ελέγχει τη διακίνηση και την εμπορία προϊόντων σε όλα τα στάδια της εφοδιαστικής αλυσίδας και θα παράγει μετρήσιμα αποτελέσματα για την αντιμετώπιση του λαθρεμπορίου μέσω των διασταυρώσεων και των ελέγχων, αλλά και μέσα από αυτό το νέο πλαίσιο που δεν έχει τα κενά του παρελθόντος. Αυτός ο στόχος επιτυγχάνεται με τις διατάξεις αυτού του νομοσχεδίου. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς, ευχαριστούμε πολύ, τον κ. Υφυπουργό, για την τοποθέτησή του. Στο σημείο αυτό, κυρίες και κύριοι συνάδελφοι, ολοκληρώθηκε η συνεδρίαση. Αύριο το πρωί, στις 10.00, θα έχουμε την δεύτερη συνεδρίαση, ακρόαση φορέων, στην αίθουσα Γερουσίας. Σας ευχαριστώ πολύ.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Σάββας Αναστασιάδης, Μανούσος – Κωνσταντίνος Βολουδάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Κωνσταντίνος Κατσαφάδος, Συμεών (Σίμος) Κεδίκογλου, Κωνσταντίνος Κοντογεώργος, Ζωή (Ζέττα) Μακρή, Χαράλαμπος (Μπάμπης) Παπαδημητρίου, Θεόδωρος (Θόδωρος) Ρουσόπουλος, Μάριος Σαλμάς, Διονύσιος Σταμενίτης, Λάζαρος Τσαβδαρίδης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Κυριακή Μάλαμα, Αθανάσιος (Σάκης) Παπαδόπουλος, Αλέξανδρος (Αλέκος) Φλαμπουράρης, Διαμάντω Μανωλάκου, Βασίλειος Βιλιάρδος, Κρίτων – Ηλίας Αρσένης, Γεώργιος Λογιάδης.

Τέλος και περί ώρα 15.10’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**